
Esipuhe


Vastoin toivettasi olen taas ammentanut ehtymättömästä huonon huumorin ja kelvottoman kirjoittamisen lähteestä. Taso on taattua laaduttomuutta, mutta jos olet lukenut vähintään yhden aiemmista aikaansaannoksistasi, kärsimyksesi ei tullut sinulle yllätyksenä. Toisaalta kohtalosi on ansaittu, koska sinun olisi jo pitänyt oppia jotain.

Tietoiset robotit (tobotit):


8843, ensimmäinen tietoinen robotti


187389, johtoryhmän jäsen


199732, johtoryhmän jäsen


204641, johtoryhmän jäsen


Luuvaiset:


Eáia


Cerv, 154-, maa


Dirmel, 133-677, maa:


Adda, 4-133, kaupunki


Audir, Volkan, 255-299, paroni


Balén, Cedrin, Kantaisä


Banvik, Lize, -34, Cedrin Balénin toinen puoliso


Berram, 22-133, kaupunki


Calek, 245-339, Dazaninin johtaja


Crusse, joki


Curall, Sibyle, 252-314, Mairra Uhhlanin hovineito


Czanz, Ecel, 290-368, Emilin ja Hormirin poika


Czanz, Emili, 253-323, Laccan herttuatar


Czanz, Helae, 289-377, Emilin ja Hormirin tytär


Czanz, Hormir, 250-307, Laccan herttua


Czanz, Hundan, 285-369, Helae Czanzin puoliso


Czanz, Umay, 291-366, Ecel Czanzin puoliso


Darlean, Naxine, (Marlie Kerrem), 255-325, paronitar


Dazanin, 215-, luostari


Dycan, 230-, kaupunki


Gedrn, Jamen, 266-349, Huco Gedrnin poika


Gollian, Arcela. -49, Cedrin Balénin ensimmäinen puoliso


Gollian, Carie, 15-346, Arcela Gollianin ja Cedrin Balénin tytär


Gollian, Jasmi, 17-348, Arcela Gollianin ja Cedrin Balénin tytär


Grezik, 189-, kaupunki


Hurak, 244-, kaupunki


Hylky, Demiz Ornonin laiva


Katko, selittämätön 3000 vuoden aika ihmiskunnan historiassa


Kaarna, Demiz Ornonin laiva


Karaba, Mireia, 255-334, Czanzien henkilöstöpäällikkö


Kardon, 177-, kaupunki


Kelare, Cimie, 286-367, Umer Kelaren tytär


Kelaren kauppahuone, 214-


Kelare, Ramo, 231-299, kauppias


Kelare, Umer, 260-339, kauppias, Ramo Kelaren poika


Kerrem, Janlak, 287-357, Marlie Kerremin poika


Kerrem, Lara, 285-359, Marlie Kerremin tytär


Kerrem, Marlie (Naxine Darlean), 255-325, paronitar


Kivi, Demiz Ornonin laiva


Kiulu, Demiz Ornonin laiva


Lacca, herttuakunta


Lachten, 122-677


Leven, Kattya, 294-363, Chri Levenin puoliso


Mardonne, 211-, kaupunki


Nesram, Danna, 302-377, Lemene ja Palor Nesramin tytär


Nesram, Lemene, 267-344, Dazaninin munkitar


Nesram, Palor, 262-341, Dazaninin munkki


Nesram, Zana, 304-378, Lemene ja Palor Nesramin tytär


Nesram, Gadran, 296-377, Lemenen ja Palorin poika


Oana, 186-, kaupunki


Ornon, Adiala. 264-355, Demiz Ornonin sisko


Ornon, Demiz, 265-344, Silva Ornonin ottoveli


Ornon, Derle, 293-363, Lize Banvikin inkarnaatio


Ornon, Silva, 263-344, Arcela Gollianin inkarnaatio


Perec, 263-235, celemutilainen


Ranocle, 188-, kaupunki


Le Seerme, Vladd, 208-274, Dirmelin pääpappi 270-274


Uhhlan, Daren, 253-299, kuningas


Uhhlan, Mairra, Dirmelin kuningatar 242-319


Uhhlan, Neirra, 274–351, prinsessa


Uhhlan, Wimar, 265–333, prinssi/kuningas


Uhhlan, Zare, 266 – 340, prinssi


Uinuja, staasattu


Vardd, saari


Vardiu, Kowan, 255-309, kreivi, Lemene Nesramin isä


Voerte, 235-. kaupunki


Wula, 281-320, yronistien johtajan henkivartija


Yronistit, 33-, Kantaisän kuolemaa haluava järjestö


Yron, Lyranne, -33, Uinuja


Zulmin, 215-, taisteluluostari


Galmaya, 223-, maa


Jalamak, 278-, maa:


Leven, Crhi, 291-366, sotilas, Kattya Levenin mies


Levenen kauppahuone, 319-


Krukda, 267-, kaupunki


Limai, 255-, maa:


Cumak, 244-, kaupunki Limaissa


Kaksinaisuus, uskonnollinen suuntaus Limaissa


Recce, Jorlis, 262-320, Kaksinaisuuden ylipappi


Macan, 233-, maa:


Caldaan, Wik, 274-320, Muraccin markiisi


Celemut, 278-, taistelukouluttajien koulutuspaikka


Creier, Athana, 296-378, Mereccin ruhtinatar


Cudese, Edelle, 313-377, Medeya Cudesen tytär


Cudese, Medeya, 291-362, Vere Cudesen tytär


Cudese, Vere, 246-286, Macanin kuningas


Esteven, Ludo, 191-252, henkivartijakaartin kapteeni


Lidoq, 272-218, Celemutin kouluttaja


Merecc, 244-, ruhtinaskunta


Muracc, 244-, ruhtinaskunta


Norss, Kaam, 288-320, sotilas


Orgon, 278-367, Celemutin pääkouluttaja


Zorak, 280-320, Celemutin kouluttaja


Urem, 257-, maa:


Gomat, 288-345, karavaanipäällikkö


Yddran, 233-, uremilainen kaupunki


Zorin, Mek, 281-344, uremilainen kapteeni


Muut:


Aimeetit, heimo


Zyreia, 274-353, aimeettien johtaja


Cavellaanit, heimo


Edrenit, heimo


Lidyytit, heimo


Vomir Suuri, 288-334, lydiittien johtaja

Balén heilautti kättään häntä ensimmäiseen mutkaan asti saattaneille ja takaisin kääntyville ystävilleen. Kaksikymmentäkaksi vuotta Zulminia oli ohi. Viimeiset kaksi olivat olleet sairastelevalle edelliselle johtajalle tehtyä henkilökohtaista palvelusta tämän seuraajan valmistautuessa ennakoitua aiemmin vastaan tulevaan tehtäväänsä.


Uusi johtaja oli pätevä. Paitsi että tämä oli loistava taistelija, niin tällä oli myös riittävä käsitys suurehkon luostarin johtamisessa vaadittavista asioista ja tiedot ja taidot tehdä ne. Nainen oli myös alaistensa arvostama. Tasapuolinen. Tällä hetkellä Zulminissa olevista kyseinen kauniimman sukupuolen edustaja olisi ollut Baléninkin valinta uudeksi johtajaksi.


Lähimpään kohtalaisen kokoiseen kaupunkiin oli suunnilleen kahdeksankymmentä kilometriä. Ei kannattanut kävellä tai hankkia hevosta varusteineen, kun sinne pääsi jokilaivallakin.


Vajaan tunnin talsittuaan Balén näki ensimmäisen vilauksen leveästä ja hidasjuoksuisesta virrasta. Varttia myöhemmin hän istahti karkeatekoisen laiturin lähellä olevalle kivelle ja laski reppunsa viereensä. Ajatus eväiden järsimisestä käväisi Cedrinin mielessä. Ei kannattanut. Hänellä ei ollut nälkä, eikä olisi vielä pitkään aikaan.


Varsin venyvän aikataulun mukaan joella risteilevän aluksen pitäisi saapua puolen päivän kieppeillä. Balén ei erityisesti luottanut siihen. Zulminissa viettämiensä vuosien aikana hän oli erinäisen kerran hakenut kyseisen purkin kuormia, eikä yksikään niistä ollut saapunut lähellekään oletettua aikaa.


Tällä kertaa alavirtaan ei lähtisi mitään lastia. Kaikki laiturilla olevat vankat ja parruilla lukittavat laatikot olivat tyhjiä. Joskus niissä oli turkiksia, joskus viljaa ja mitä milloinkin. Ellei ketään ollut paikalla laivan saapuessa, miehistö lastaisi mahdollisen kuorman ja jatkaisi matkaansa purettuaan sitä ennen tuomisensa samoihin säiliöihin.


Aurinko oli ohittanut lakipisteensä vähintään kolme tuntia aiemmin Balénin nähdessä airojen voimalla ylävirtaan liikkuvan kuljetuksensa. Perille siltä kesti vielä puolisen tuntia.


– Tuonko takia meidän oli tultava tänne asti? ahavoitunut ja varsin leveäharteinen kapteeni raapi päätään katsellessaan laiturin reunalla istuvaa miestä.


– Ehkä siitä saa jotain sirkuksessa? yksi soutajista ehdotti.


– Nehän ostavat kaikkea kummallista.


– Ei sinnekään kaikki kelpaa?


– Reilu alennus? Jos se pelottaa ihmisiä, sen voi aina syöttää pedoille.


– Hyvä ajatus, kapteeni kehaisi alaistaan.


– Ottakaa se kiinni, laittakaa sille suukapula ja teljetkää se ruumaan. Toivottavasti siitä irtoava löyhkä lähtee riittävällä tuuletuksella tai menetämme muutaman lastin.


Matka kestäisi pari päivää alavirtaan. Kiirettä ei ollut. Aikataulu oli väljä, eikä ollut syytä hoppuilla odottamaan seuraavaan kohteeseen. Laivan miehistö laski ankkurin ja valmistautui yöpymään maissa.


Niemenkärjessä sijaitseva paikka oli huolellisesti valittu. Metsää oli lähellä, mutta pienikin tuulenvire vei mennessään useimmat lentävät öttiäiset aukealta. Runsasvetiselle lähteelle oli satakunta metriä. Kiinteä kolmeseinäinen katos antoi suojaa sadekelillä, ja yhdelle sivuille lohkotuista kivistä muurattu tulisija paitsi mahdollisti ruuanlaiton niin myös tarjosi lämpöä tiheällä kankaalla avoimen etuseinän tukkineille käyttäjille.


Matka-aika tästä seuraavalla laiturille oli virran mukana ajelehtimalla melko tarkkaan kaksi tuntia. Balén osallistui yökyöpelivuorojen arvontaan maksavan asiakkaan roolistaan huolimatta.


Ei olisi pitänyt, Cedrin virnisti mättäessään aamuyöstä meteliä pitämättä uusia puita hieman jo hiipuneeseen tuleen. Hänen illalla esittämänsä idea takan muuttamisesta varaavaksi ei ollut mennyt veneen miehistön äänestyksessä lävitse. Ajatus sinänsä oli saanut kannatusta. Ongelma oli ollut ajatuksen toteuttamiseksi vaadittava ja pakosti huonolle hyötysuhteelle jäävä työmäärä.


Sama tuo. Hän tulisi tänne seuraavan kerran ehkä puolen vuosisadan kuluttua, eikä silloinkaan viettäisi täällä kuin maksimissaan yhden yön.


Illalla kaadetusta puusta peräisin oleva polttopuuläjä oli vielä puolittain pinoamatta entisten halkojen seuraksi vähän matkan päässä nököttävään rakoliiteriin. Olkikatto pitäisi vaihtaa jossain vaiheessa. Itse asiassa varasto pitäisi tyhjentää ennen sen suoristamista ja perustusten korjausta, Balén huokaisi tarkasteltuaan ties kuinka kauan pystyssä ollutta rakennusta.


Ensimmäiset miehet heräsivät pian auringon nousun jälkeen. Sikeäunisinkin potkittiin leivästä ja hedelmistä kasatulle aamupalalle puolisen tuntia myöhemmin.


– Emme vaivaudu kalastamaan näillä matkoilla, kapteeni selitti Balénin kommentoitua venemiehistön ruokavaliota.


– Se on totta, ettei muonamme ole mitään herkkua, mutta eipä puoliraa’an sintin syöminen sitä paljoa paranna.


– Ette sitten vaivaudu kypsentämään saaliitanne?


– Miksi? Ei kukaan keitä limppujakaan.


– Pitäisikö teidän kenties harkita jonkun kokkaustaitoisen tyypin palkkausta?


– Ruoka, jonka pystyy pilaamaan, ei täytä eineksille asettamiamme laatuvaatimuksia. Sitä paitsi kukaan ei kestä jotain hermoheikkoa hyypiötä, jonka elämän tärkein asia on keittää peruna oikein.


Dycan. Satakunta vuotta sitten perustettu, asukasluvultaan pienehkö kaupunki. Tai ainakin paikalliset halusivat sitä sellaiseksi kutsuttavan. Tosiasiassa se ei sellainen ollut, eikä olisi pitkään aikaan, jos koskaan.


Dycan oli itse asiassa varsin kaunis. Rakennuksia ei monen muun kaupungin tavoin oltu vain pykätty paikoilleen, vaan joku oli tehnyt etukäteen jonkinlaisen kaavoituksen. Leveät kadut mahdollistivat myyntikojujen ja muiden kaupankäyntipaikkojen levittämisen talojen reunustoille normaalia liikennettä pahemmin häiritsemättä.


Balén tunnusteli kukkarossaan olevia kolikoita. Enin osa hänen rahoistaan oli katseilta piilossa vaatteiden alle sijoitetussa rahavyössä. Pääkatua pitkin etenevä Cedrin päätyi ostamaan lihaa ja hedelmiä viereisistä kojuista. Jälkimmäisestä hän sai ilmaiseksi vettä.


Kohdalla olevan rakennuksen viereen istunut ja sen seinään nojaileva ja samalla aterioiva Balén muisteli Zulminissa viettämiään vuosia. Hän ei ollut vaivautunut peittelemään Dazaninissa oppimiaan taitoja ja oli välittömästi herättänyt jokaisen huomion. Vähemmän yllättävästi hän oli hallinnut myös lähes kaikki Zulminissa pidemmälle ehtineiltä munkeilta vaadittavat tavat ja taidot.


Erilaisten näyttökokeiden jälkeen hänet oli ylennetty suoraan alimman tason kouluttajaksi. Vuodessa hänet oli korotettu ylimmän tason opettajaksi.


Kaksikymmentäkaksi vuotta lisäharjoittelua oli nostanut hänen taitotasoaan kaikkien aseiden käsittelijänä. Balén ei nähnyt syytä esittää vaatimatonta. Hän oli Zulminin paras yhdellä ja kahdella miekalla. Luultavasti kaikkien muidenkin luostareiden Dazanin mukaan luettuna. Kenties jopa koko Dirmelin.


Tai ei. Oli kolme muutakin miestä, jotka saattoivat olla ja luultavasti olivatkin hänen tasollaan. Kaksi Dazaninissa ja yksi Zulminissa. Nämä kuitenkin vanhenivat normaalisti. Kaikki he edistyivät vielä vähän, pitäisivät tasonsa vuosia ja hiipuisivat sitten hitaasti vuosien vieriessä. Toisin sanoen, vaikka hän ei olisikaan paras nyt, hän olisi sitä pakosti jossain vaiheessa jaksaessaan jatkaa harjoittelua. Olettaen tietysti, ettei nuoria lahjakkuuksia ilmenisi. Paitsi että niin tapahtuisi taatusti.


Miksi hän halusi olla kautta aikain kyvykkäin taistelija? Hyvä kysymys. Osasyynä oli nykyisyys tässä maailmassa. Pysyäkseen hengissä hänen oli osattava käyttää aseita. Toisaalta hän oli aina ihaillut kotimaailmansa elokuvien aseettoman taistelun taitajien suorituksia. Ja miekkailijoiden. Ja muiden kuin tuliaseiden käyttöä. Kaipa niistä tuli yhdessä jonkinlainen puolipyhä haave, jonka hän oli lähestulkoon saavuttanut.


Hemmetti. Jos hän kiertäisi Dazaninin ja Zulminin vielä kerran tai kahdesti, löytyisikö hänelle riittävän hyviä vastustajia? Taatusti. Ei hänestä ikinä niin hyvää tulisi, etteikö hän voisi hävitä jollekin.


Uusi temppu, hetkellinen huomiokyvyn herpaantuminen tai väärä reagointi. Kaikki nuo ja moni muu syy aiheuttaisi tappion. Harjoituksissa saatu rökitys toisi hänelle nöyryyttä ja todellisessa taistelussa hän heittäisi henkensä. Hetkeksi. Jaksaisiko hän edes treenata päivittäin?


Ehkä hänen pitäisi keskustella Vartijoiden kanssa, Balén pohdiskeli tyhjentäessään viimeisen vesitilkan pikaristaan. Rehellisessä taistelussa hänen voittamisestaan ei voisi olla samaa rangaistusta kuin hänen murhastaan. Jos joku olisi häntä parempi, hänellä olisi taas syy treenata.


Seuraava kohde olisi, Balén pohdiskeli, Mardonne. Lemene ja Palor. Osan matkasta hän voisi mennä jokea pitkin. Ratsastamalla loput. Eli kolme neljännestä suunnilleen. Matkaa oli satoja kilometrejä. Omassa maailmassaan hän olisi huristanut sen autolla päivässä. Nyt puhuttiin aivan erilaisesta ajasta ja vaivannäöstä.


Hänet tänne tuonut vene suunnistaisi heti aamusta takaisin ylävirran suuntaan. Miehistö oli kuitenkin ehdottanut kahtakin eri alusta matkan jatkamiseksi. Toisen maine oli sanalla sanoen kehnohko. Huhupuheiden mukaan muutama sen kyytiin lähtenyt matkustavainen oli kadonnut.


Vaihtoehtovene näytti kohtalaisen hyvältä. Tietystikään sen pinta ei ollut yhtä hyvä kuin uutena, mutta purtiloa oli pidetty hyvin. Balén näki kantta puunaavan miehen kiinnittävän katseensa häneen ja talsi lähemmäs.


– Voerteen? Oletko viinamäen miehiä?


– En.


– Millä alalla työskentelet?


– En millään. Olen tulossa Zulminista.


Vierasta tarkkailevan kapteenin ainut mielenkiinnon merkki oli kulmakarvojen aavistuksenomainen nousu.


– Kulutin siellä kaksikymmentäkaksi vuotta elämästäni. Ymmärtänet, ettei siellä läträtä alkoholilla.


– Osaat siis käyttää miekkojasi?


– Jotenkuten, Balén viipotti kättään edessään.


– Saatamme alavirralla törmätä jokirosvoihin. Oletko valmis taistelemaan puolestamme?


– Mieluummin välttäisin rähinän kokonaan. Tosin jos teidät tapetaan, omakin henkeni on höllässä.


– Sallinet meidän ennen lähtöä tarkistaa taitotasosi? kapteeni katsoi tutkivasti mahdollista kaksijalkaista lastiaan. Balén arvasi tämän pohtivan, oliko hän varmasti tulossa Zulminista vai oliko hän vain huvikseen heiluttanut huuliaan.


– Meidän on tiedettävä, onko sinusta hyötyä vai haittaa, mikäli joudumme hyökkäyksen kohteeksi.


Toisen alavirtaan liikennöivän aluksen lähdettyä Balénin tulevan kyyditsijän kapteeni keräsi miehistönsä kokoon, kehotti perämiestään hakemaan harjoitusmiekat ja komensi näitä jättämään tarpeeksi tilaa taistelutestille.


Jokaisen tultua pieksetyksi kahdesti kapteeni keskeytti ottelut.


- Ei sinua saisi palkatuksi turvamieheksi? Voisit aina silloin tällöin opettaa meitä miekkailemaan.


– Valitan. Voin kyllä harjoittaa teitä mennessä, mutta minulla on tekemistä muualla.


– Niin vähän arvelinkin. Haluatko vielä lähteä mukaamme?


– Mikä ettei. Eipä silti, joko tulen kyydissänne, ostan soutuveneen tai uin.


– Hyvä. Lähdemme vähän sarastuksen jälkeen. Voit joko nukkua miehistötilassa tai kannella matkan ajan. Ensi yönkin, mikäli et halua maksaa majoituksestasi jonnekin muualle?


– Tulin vasta vähän aikaa sitten kaupunkiin. Tosin olen tottunut nukkumaan yksin.


– Kuinka laadukkaan yösijan tarvitset?


– Meitä harjoitettiin nukkumaan missä tahansa Zulminissa. Se tarkoitti myös paljasta kalliota.


– Keulavarastoon saa viritettyä riippumaton.


– Kelpaa. Kymmenen prosenttia lisää matkahintaan?


– Kaksikymmentä? kapteeni tinki.


– Viisitoista?


– Käy. Hae tavarasi, niin näytän sinulle salonkisi.


– Kaikki varusteeni ovat mukanani.


Keulavarasto oli aivan kelvollinen. Ei se mikään entisaikojen sviitti ollut, mutta sen oviaukko oli tukittavissa kankaalla ja, kuten kapteeni oli sanonut, sinne sai riippumaton.


Takaisin kannelle palannut kyytiläinen vietiin saman tien kiertokäynnille. Nähtävää ei tosin ollut paljoa. Koko purtilossa ei ollut yhtä ainutta tulisijaa, mikä rakennusmateriaali huomioiden saattoi olla hyväkin asia. Peräpeilistä hieman esiin pistävä, parin parrun varaan tehty kangasaitaus toimi vessana.


– Tiedän, kapteeni levitteli käsiään.


– Ei se näytä kovin kauniilta, mutta se säästää vaivojamme. Kenenkään ei tarvitse käyttää ämpäriä tarpeiden tekemiseen eikä siistiä sitä jälkikäteen. Ahterinsa jokainen voi puhdistaa omalla tavallaan. Joillain on sammalvuori omassa kaapissaan, ja jotkut käyttävät pestäviä rättejä. Keinoja on suunnilleen yhtä monta kuin miehistössä jäseniä.


Yö sujui rauhallisesti. Vanhasta tottumuksesta Balén heräsi auringon noustessa, vaikka valonsäteitä ei kannen alle näkynytkään. Aamupalan jälkeen miehistö sauvoi purkkinsa keskelle Crussea ja käänsi sen keulan menosuuntaan. Pieni ohjausta varten levitetty purje auttoi pitämään nopeuden aavistuksen virtausta vauhdikkaampana.


Kauan ennen iltahämärän laskeutumista laiva oli ollut jo pitkään ankkurissa pienen niemen takana. Ensimmäisen etapin tavoin tältäkin yöpymispaikalta löytyi tulisija. Katoksia oli puiden säilytyspaikan lisäksi kolme.


– Ankkurointi keskelle jokea on toinen vaihtoehto, perämies sai sanottua suu ruokaa täynnä olevalla suullaan.


– Rannalla ongelma ovat rosvot. Joella sekä he että joessa uivat puunrungot. Jos olemme ankkurissa tai matkalla ylävirtaan, ja sellainen jysähtää alukseemme, saatamme upota.


– Onko sellaista tapahtunut?


– Että onko jokin purkki saanut kolhun myrskyjen jokeen kaatamasta puusta? On. Ei tosin kovin usein, mutta tietämissäni tapauksissa kyseinen alus on yhtä kertaa lukuun ottamatta ollut lähellä upota.


– Eli se yksi säästyi pahoilta vaurioilta?


– Hankala sanoa. Se meni pohjaan lastinsa kera kuin kivi. Suurin osa miehistöstä kuitenkin pelastui.

– Ced?


– Yhyh?


– Jokirosvoja tulossa suunnilleen puolen tunnin kuluttua. Kaksi ryhmää. Toinen tulee maata pitkin ja toinen soutuveneillä. Käy herättämässä kapteeni.


– Ei hän usko minua.


– Kyllä uskoo. Näytän lähestyvien lyhtyjen valoa metsässä. Teidän on siirrettävä vene vastarannalle. Vihollinen hyökkää suoraan tänne. Elleivät he löydä teitä, he palaavat takaisin lähtöpaikkoihinsa. Osa tulee siitä Dycanista teitä ennen lähteneestä laivasta, ja osa on heidän maarosvokumppaneitaan. Liikettä.


8843 ei huijaisi. Balén haparoi illalla lattialle siistiin järjestykseen laittamansa vaatteet ja varusteet ylleen ja avasi pressun. Yksi ainut laajan vedellä täytetyn soikon reunat juuri ja juuri ylittävän laudan päälle asennettu lyhty loi himmeää valoa ympärilleen. Näkyvyys portaikossa oli onneton, mutta riittävä.


– Tuliko vessahätä?


– Herätä miehistö. Meidät yritetään kohta ryövätä.


Yövartija katsoi pitkään Cediksi esittäytynyttä miestä ja katosi sitten kannen alle. Balén käveli kapteenin kajuutalle. Hitaasti voimistuva koputus sai lopulta oven aukeamaan.


– Rosvoja tulossa.


– Oletko varma?


– Näin valoja kauempana. Meidän tiedetään olevan täällä. Osa ryöväreistä on tulossa metsän kautta ja osa jokea pitkin.


– Miksi?


– Koska silloin he voivat hyökätä isolla joukolla yhtä aikaa. Jos yritämme paeta maihin, meidät tapetaan siellä. Vesille lähtö aiheuttaa saman lopputuloksen.


– Helvetti! Herätän miehet.


- Yövartija tekee sitä parhaillaan, Balén toppuutteli ärräpäitä päästelevää kapteenia.


– Voimme puolittaa kimppuumme kävijöiden lukumäärän siirtymällä vastarannan läheisyyteen. On myös mahdollista, ettei meitä huomata sieltä.


– Epäilen. Vaikkei olekaan täysikuu, on tarpeeksi valoa nähdä täältä sinne. Tosin olet oikeassa siinä, että siellä meitä vastassa ovat vain soutuveneillä tulijat.


Ankkurin nosto ja laivan siirtäminen viistosti vastarannalle kesti parikymmentä minuuttia. Jo aiemmin oli nähty useita koko ajan läheneviä valonvälkähdyksiä kaukaa metsän seasta.


– Usvaa.


Rosvojen kohteena olevan laivan miehistön näkymä vastarannalle sumeni nopeasti. Muutaman minuutin kuluttua niemi katosi kokonaan. Kapteeni oli jo aiemmin määrännyt alukselleen täyden hiljaisuuden.


Pettynyt meteli joen toiselta puolelta ei aiheuttanut laivalla olijoista minkäänlaista reaktiota vahingoniloisia hymyjä lukuun ottamatta. Jonkin aikaa jatkuttuaan kiroilu loppui. Soutamisen äänet varmistivat kaksisuuntaisen hyökkäyksen olleen totta.


Aluksen miehistö pysyi valmiudessa aamuun asti. Pyörteilevä sumu katosi hitaasti heidän ympäriltään. Muiden kiitellessä Balénia tarkkaavaisuudesta tämä pohti 8843:n käyttämää teknologiaa sumun nostattamiseksi.


– Kahden suunnan isku on normaali tapa aiheuttaa sekoilua puolustautujissa, Ced selitteli arvaustaan.


– Kohteen keskittyessä torjumaan edestä tulevaa hyökkäystä selkäpuoli on avoin.


– Emme olleet kuulleet maa- ja jokirosvojen liitosta, perämies noitui.


– Ehkä eloonjääneitä ei ole jäänyt, kapteeni raapi partaansa.


– Onko laivoja kadonnut?


- Viimeisen vuoden aikana viisi tai kuusi. Olimme kuvitelleet niiden uponneen tukkien tai kartoittamattomien karien takia.


– Ovatko kaikki niistä hävinneet Dycanissa käynnin jälkeen?


– Muistaakseni, kapteeni vilkaisi nyökkäävää lähintä alaistaan. - Pidetäänkö satamassa minkäänlaista kirjanpitoa tulevista ja lähtevistä laivoista?


– Totta kai. Se kuuluu satamaviranomaisten perustehtäviin.


– Tuli vain mieleeni, että löytyisikö sieltä jotain kaikille kadonneille aluksille yhteistä.


– Eli?


– Tiedetäänkö teidän ja muiden alusten aikataulu kaikkialla?


– Meidän kyllä, kapteeni vakuutti.


– Liikennöimme kohtuullisen säännöllisesti satamasta toiseen. Sen sijaan monet muut alukset, varsinkin kaukaa alavirralta tulevat, ovat yllätyksiä lähes kaikille.


– Olivatko kadonneet purkit näitä harvemmin kävijöitä?


– Kyllä. Mutta siinä ei ole mitään omituista, koska me tunnemme joen, he eivät. Mitä ajat takaa?


– Jos oletetaan, että kyseiset alukset on ryöstetty ja poltettu tai tyhjentämisen jälkeen upotettu, Balén muotoili mieleensä tullutta epäilystä, niin silloin rosvot ovat joko odottaneet niitä tai sitten he ovat tienneet, milloin ja missä ne ovat ankkurissa. Onko matkalla seuraavaan kaupunkiin mitään muuta kunnollista lepopaikkaa?


– Pari. Kumpikaan ei ole läheskään yhtä hyvä kuin meidän käyttämämme. Yritätkö vihjata, että joku seuraa tilannetta Dycanissa ja kertoo rosvoille hyökkäyskohteista? kapteeni tuijotti tiukasti kuljetettavaansa.


– Se on yksi tapa. Toinen on käyttää kirjekyyhkyä tai nopeata ratsua. Jonkinlainen merkkinuotiokin on mahdollinen.


– Ratsastaminen ei onnistu, perämies huomautti.


- Dycanista tännepäin on kalliomaastoa. Ainut maantie kiertää varsin kaukaa ja tulee joen viereen vasta paljon alempana. Kannattaisiko meidän lähteä?


– Hyvä ehdotus. Sauvokaa tämä hylky keskelle jokea ja nostakaa purje. Syömme vasta perillä.


Dycanista päivää aiemmin lähtenyt laiva oli seuraavassa satamassa. Suurimman osan miehistöstä lähtiessä kaupungille Balén tarkkaili 8843:n jokirosvouksesta syyttämää alusta. Hänestä se oli joko tyhjennetty eilen tai sitten kyseisen purkin tai sen miehistön kykyihin ei luotettu. Vaihtoehtoisesti sen kapteeni oli hinnoitellut kuljetuksensa liian arvokkaaksi.


Oman aluksen lastin osan purkamisen ja uuden kuorman lastaamisen jälkeen Balén ilmoitti huomiostaan kapteenille.


– Olet oikeassa. Joko tuossa ei ole lastia juuri yhtään tai sitten sen pohjapaino on aivan liian pieni.


– Onko siitä jotain etua?


– On ja ei. Matalalla uiva laiva ei helposti ota pohjakosketusta. Toisaalta se saattaa tavallista navakammassa sivutuulessa kellahtaa nurin.


– Kuuluuko satamaviranomaisten velvollisuuksiin kirjata kunkin aluksen lasti?


– Totta kai. Verotuksen takia. Moni kapteeni, minä mukaan lukien, yrittää jatkuvasti salakuljettaa jotain. Viranomaiset vertaavat pakollista lastikirjanpitoa kyydissä oleviin tavaroihin. Luonnollisesti jokainen laivanomistaja yrittää minimoida valtiolle menevät rahat, mutta kokonaislastiin verrattuna salakuljetettu osuus, vaikka onkin kalliimmasta päästä, pysyy pakosti kohtuullisena.


– Eli voisin käydä Dycanissa kysymässä, mitä olet kuljettanut viimeisen viiden vuoden aikana?


– Kyllä. Oliko sinulla jokin, kapteeni aloitti ja siirsi sitten katseensa heidän huomionsa kohteena olevaan alukseen.


– Et kai epäile heidän olevan yhteistyössä rosvojen kanssa?


- Se on mahdollista. Tosin se, ettei heillä nyt ole juurikaan lastia, ei ole mikään todiste heitä vastaan. Laivan käyttäminen on kuitenkin kallista, ja jos tuo on heidän tavallisesti kuljettamansa tavaramäärä, siitä saatava voitto ei käsittääkseni riitä pitkällä tähtäimellä


– Se on helppo tarkistaa. Minun ei tarvitse tehdä muuta kuin pyytää kirjanpito nähtäväkseni jokaisessa satamassa.


– Jossain vaiheessa kyseisen aluksen miehistö kuulee uteliaisuudestasi.


– Tuskin. Etsin sen tietoja, mutta jos teen muistiinpanot kaikista kilpailijoistani ja heidän lasteistaan, he eivät tajua olevansa mielenkiintoni varsinainen kohde. Ei vaikka joku juoruaisikin heille touhuni.


– Mikäli löydät kestämättömän rahallisen yhtälön, vie todisteet viranomaisille. Älä aiheuta itsellesi ja miehistöllesi tuomiota omankäden oikeudesta.


– Ei huolta. En aio päättää päiviäni hirsipuussa. Tuletko mukaan?


– Jääkö tänne tarpeeksi miehiä?


– Neljä riittää. Nuo legioonalaiset tuolla, kapteeni näytti kauempana partioivaa kahta miestä, pitävät silmällä satamaa.


Järjestyksenpito oli näköjään tässä kaupungissa asevoimien tehtävä, Balén totesi hieman yllättäen. Poliisivoimia ei ollut. Toisin sanoen armeija hoiti heidänkin tehtävänsä. Eli kaikki oli oikeusvaltiomielessä pielessä. Tutkinta-, tuomio- ja toimeenpanovalta samalla miehellä.


Kyseinen legioonalaisupseeri vaikutti kuitenkin asialliselta ja suhtautui tehtäväänsä vakavasti. Kuunneltuaan kaksikon kertomuksen ryöstöyrityksestä nämä saivat vastattavakseen liudan kysymyksiä. Lopuksi upseeri ilmoitti tienneensä kahdesta eri joukosta, mutta ei niiden yhteistyöstä. Partioita oli jo jonkin aikaa lähetetty etsimään maantierosvojen tukikohtaa. Miehen esihenkilöt olivat saaneet raportin seutua vaivaavista konnista, ja uudet tiedot saisivat, toivottavasti, nämä lähettämään tiedustelijoita ja lisäjoukkoja paikkakunnan pienten asevoimien avuksi.


Vaikka tobotit löytäisivätkin rantarosvot hetkessä, nämä eivät välttämättä suostuisi kertomaan kyseisen leirin sijaintia. Asiasta oli puhuttu yleisluonteisesti aiemminkin, ja 8843 oli ilmoittanut, etteivät ihmisten ongelmat mitenkään erityisesti koskettaneet metallikkoja, eikä heillä edes olisi mahdollisuuksia tutkia ja estää jokaista väärinkäytöstä ja rikosta.


Tietoiset robotit olivat varmasti keskustelleet asiasta. Balén ymmärsi näitä. Tobotit olivat jättäneet ihmiset itseensä kohdistuneiden hyökkäysten takia. Yritykset auttaa oli torjuttu väkivalloin. Ei ihme, etteivät 8843 ja muut olleet järin innokkaita sotkeentumaan planeetan hallitsevan biologisen elämänmuodon touhuihin.


Kaksikon palatessa laivalle Balén muisteli Zulminin aikaisia keskustelujaan tyttäriensä kanssa. Tobottien järjestämä yhteys oli ollut hankalaa kaikkien kolmen aikataulujen yhteensovittamista ja sopivien puhumispaikkojen etsintää. Hän itse oli saanut muiden munkkien ja koulutettavien keskuudessa maineen omituisena otuksena lähtiessään joskus yölläkin vuorille. Jasmin ja Carien puheista päätellen näitäkin oli katsottu välillä vähän kieroon, vaikka kuningasparit, entiset ja nykyiset, olivat järjestäneet näille yksityistä aikaa luonaan.


Kumpikin tytär oli onnellisesti naimisissa. Samoin Adiala ja Silva. Derle oli toistaiseksi vapaa, vaikka kosijoita oli hänen kuulemansa mukaan riittänyt joko sormelle ja varpaalle.


– Mitä mietit?


– Olin sen verran pitkään luostarissa, että moni tuntemistani henkilöistä on siirtynyt manan majoille.


– Lachteniin palattuasi suoritat ensitöiksesi kiertokäynnin tuttujesi luona?


– Se on tarkoitukseni, Balén myönsi.


- Tosin ensimmäinen kohteeni on Mardonnessa. Siellä on pari ystävää, jotka haluan nähdä.


– Mardonnessa? Olen sieltä kotoisin, kapteeni yllätti kaksijalkaisen lastinsa.


– Saatan tuntea tuttusi. Keitä he ovat?


– Lemene ja Palor Nesram.


– Palor? Asuimme lapsina lähes naapureina. Kuulin hänen kadonneen palatessamme laivamatkalta, jolle isäni oli onnistunut järjestämään minut tuntemansa kapteenin apupojaksi.


– Et kai sinä ole se, joka ensimmäisellä matkallaan tyhjensi yöämpärin vastatuuleen ja sai kyseisen purkin päällystön pohtimaan vakavasti laidan yli heittämistäsi?


– Minähän se, kapteeni riemastui kaukaisesta muistosta.


– Kerroin tuon Palorille. Isäni sai tietää muuta kautta. Mistä sinä tunnet ystäväni?


– Hän oli luostarissa. Sinne saapui myös Lemene Vardiu, joka lopulta meni naimisiin Palorin kanssa. Tosin se kesti kymmenkunta vuotta. Poistuin Mardonnesta ennen heidän lapsensa syntymää.


– Vardiu? Et kai puhu siitä karanneesta kreivin tyttärestä?


– Hänestä juuri. Lemene seurasi Paloria Zulminiin.


– Hitto! Taisin juuri keksiä seuraavan lomani kohteen.


Laiva oli yhä laiturissa. Rannalle sen kohdalle oli kuitenkin ilmestynyt melkoinen tavaravuori. Kapteeni kiersi läjän pariin kertaan ja käänsi sitten katseensa paikalle saapuneeseen perämieheen.


– Hankin vähän lastia.


– Niin näkyy. Toivottavasti et mennyt antamaan hyväntekeväisyyskyytiä noille?


– En todellakaan. Sehän olisi tarkoittanut minun kynineen rahaa niiden kuljettamisesta, perämies ilmoitti polleana.


– Että ihan ilmaiseksi? Kai sentään tarkastit, että meillä on tilaa moiselle lastille?


- Se on kapteenin työ.


– Niin on lastin ottaminenkin. Miksi nämä ovat tässä ruuman sijasta?


– Pysyväiskäskysi takia. Teet aina ison numeron kipua aiheuttavaa vammaa pahentavan työn järjettömyydestä.


– Siis että vain minä ja vieraamme olemme terveitä, ja muilla on äkillinen selkäsärky?


– Tuosta syystä hän on johtajamme, perämies suorastaan säteili.


– Hän on niin älykäs ja hoksaavainen.


– Tuon kasan on parempi olla illalla aluksessamme kuormattuna ja sidottuna, senkin umpilaiska lapamato! Muussa tapauksessa soitan sinun ja niiden muiden vetelysten selässä dueton ruoskalle ja raipalle.

Balén antoi viimeisen laatikon sen vastaanottaneelle miehelle, pyyhkäisi hikeä otsaltaan ja siirtyi laivan kannelle. Lasti sidottaisiin vielä kiinni. Sen jälkeen kaikki olisi valmista. Lähtö tapahtuisi heti aamusta, ja toisen päivän illalla hän jättäisi hyvästit kyydilleen.


Yö sujui yllätyksittä. Samoin päivä. Yö sujui seuraavassa satamassa. Jonkin verran lastia purettiin, ja uutta tuli tilalle.


– Tätä tämä on. Ylös ja alas jokea. Suurin osa kuormista on etukäteen sovittuja. Otamme ne kyytiin ja viemme ne perille.


– Ette ole aikeissa laajentaa alavirtaan?


– Siellä on paljon kilpailua. Täällä on paremmat katteet. Tosin lastejakin on vähemmän.


– Eli pienemmällä työmäärällä sama raha?


– Suunnilleen noin, kapteeni virnisti.


– Olen harkinnut toisen laivan ostamista. Sillä ja tällä saattaisin saada suurimman osan lasteista itselleni. Pitämällä hinnat kohtuullisina estäisin myös kilpailijoita tulemasta tänne.


– Ei hetkellistä palkan maksimointia?


– Se on hyvä tapa poistua markkinoilta. Yläjuoksun kauppiaiden ei tarvitse tehdä muuta kuin tilata uusi toimija ja antaa jokainen kuljetus sen tehtäväksi. Siinä vaiheessa minun on joko kierrettävä hattu kourassa armoa anellen jokainen asiakkaani tai vietävä laivani jonnekin muualle. Tosin täällä hankittu huono maine kantautuisi pian sinnekin asti.


– Siis että riittävä, muttei liiallinen, kate ja luotettava palvelu?


– Kyllä. Ei kukaan maksa kiskurihintoja ja kadonneita lasteja, koska vaihtoehtoja surkealle siirtopalvelulle on helposti saatavissa.


Hurak oli vireä ja suunnilleen kolmenkymmenentuhannen asukkaan kaupunki keskellä laajaa ja kumpuilevaa maisemaa. Balén osasi kuvitella monet loivat rinteet viininviljelyyn sopiviksi. Eipä silti, hän ei ollut vieläkään oppinut pitämään kyseisestä juomasta.


Balén vilkaisi ympärilleen. Kaikki yhdeksän laivan miehistöön kuuluvaa olivat tulleet jättämään hänelle hyvästit. Moni oli kiittänyt häntä aseharjoituksista. Muutamassa päivässä ei kenestäkään tullut mestaria, mutta Cedrin oli keskittynyt karsimaan pahimmat näiden tekemistä virheistä ja ehdottanut säännöllisiä treenejä.


– Kiitos kyydistä, Balén väläytti lyhyen hymyn kaikille ja siirsi kätensä vaatetuksensa uumeniin.


– Sinä maksoit etukäteen, kapteeni muistutti käden palatessa takaisin kukkaron kera.


– Tiedän. Haluaisin kuitenkin antaa teille jokaiselle vähän ylimääräistä.


– Kai ymmärrät, ettei sinulla ole siihen mitään velvollisuutta?


– Totta kai. Kumpikin osapuoli on pitänyt sanansa. Nämä, Balén avasi kukkaronsa, ovat kiitos hyvästä matkaseurasta.


– Kultaraha? kapteenilta pääsi tämän nähdessä kolikon.


– Oletko menettänyt järkesi?


– Minulla on tarpeeksi rahaa päästäkseni Lachteniin asti. Tässä teille muillekin samanlainen.


Kuunneltuaan kiitokset Balén siirtyi laiturille ja heilautti kättään laivaan jääneille. Sitten hän kääntyi, käveli ripeästi lähimmän talon kulman taakse, kysyi ensimmäiseltä vastaantulijalta tallia ja lähti annettuun suuntaan.


Ensimmäiset kolme ehdotettua hevosta Balén hylkäsi eri syistä. Neljäs täytti ne, mutta vasta viidennen hän hyväksyi.


– Tarvitsen vielä satulan ja liudan muita varusteita.


– Käykö joku noista tuolla seinällä roikkuvista?


Pikaisen tarkastuksen jälkeen Balén hylkäsi jokaisen.


– Vähän arvelinkin. Ne ovat elinkaarensa loppupäässä, ja ne ovat tulleet meille hevosten mukana. Vähän matkaa katua oikealle on alan myymälä.


- Kohtuullinen hintataso? Laadukkaita tuotteita?


– Molempia. Sano pitäjälle terveisiä. Hän on veljeni.


Cedrin ei erityisesti yllättynyt tiedosta. Hän oli asioinut monissa vastaavissa sukulaisten pitämissä eri alojen putiikeissa. Huonoa niissä oli rikkauksien kertyminen samoille perheille. Hyvää se, että yksikin surkeata vastinetta rahoille tarjoava yritys tahrasi kaikkien samaan rypääseen kuuluvien maineen ja karkotti asiakkaita moitteettakin toimivista.


Tarvitut varusteet olivat hieman tyyriitä. Balén pohdiskeli kilpailijan liikkeeseen siirtymistä. Myyjä arvasi vieraan ajatukset ja alensi hintaa sen verran, että sai tehtyä kaupat.


Balen palasi melko täyden repun, viltin ja vesileilin kanssa takaisin alkuperäiseen käyntipaikkaansa. Tallipojan satuloidessa nelijalkaista kulkuneuvoa hän osti vielä varsin summittaisen näköisen kartan ja sai neuvon ensimmäisen lähteen luokse.


Oli hankala sanoa, missä Hurak loppui ja maaseutu alkoi. Asutus vain harveni. Mitään erityistä merkkiä ei ollut näkyvissä. Cedrin ratsasti käyntiä odottaessaan tien käyttäjien määrän vähenemistä tiellä ja kannusti sitten hevosensa ripeämpään menoon.


Kolme ja puolisataa kilometriä. Suunnilleen. Siinä sitä ahteri kiinteytyisi. Kiirettä ei ollut. Matkaan menisi pari viikkoa. Ehkä kolme. Riippui täysin vauhdista ja lepopäivien määrästä. Ei ollut järkeä ratsastaa hullun lailla. Eikä käyttää ylettömästi aikaa. Hän etenisi kuivina päivinä ja kuorsaisi sateisina. Paitsi jos kaikki olisivat aurinkoisia tai sateisia.


Kolmekymmentä kilometriä. Toiset kolmekymmentä ja sitten kaksikymmentäviisi. Lepopäivä, vaikka olikin pilvetöntä. Sama uudestaan vähän eri matkoilla.


Mardonne. Edellinen vierailu oli ollut varsin pikainen, eikä Balénilla ollut aikomusta pysähtyä nytkään yhtään pidemmäksi ajaksi. Hän kävisi tervehtimässä Lemenea ja Paloria ja näiden lasta tai lapsia ja lähtisi sitten varsinaiseen määränpäähänsä.


Balén talutti hevosensa Mardonnen portista. Edelliskerralla heidät oli pidätetty. Nyt hänen vakaa aikomuksensa oli etsiytyä Vardiun linnaan omin voimin.


– Lemene? Tarkoitatko kenties kreivitärtä?


– Onko Kowan luopunut asemastaan tyttärensä ja tämän miehen hyväksi?


– Voi sitä noinkin sanoa. Entinen kreivi kuoli yhdeksisen vuotta sitten, portinvartija hymähti.


– Ensimmäisen kerran Palorin nähdessään hän oli tulta ja tappuraa, mutta lopulta se mikä lie munkki tai sellaiseksi naamioitunut sai hänen hyväksymään tyttärensä alasäätyisen avioliiton. Kowan tykästyi vävyynsä ja teki tästä armeijansa asekouluttajan. Muutama vuosi ennen kuolemaansa silloinen kreivi pyysi kuninkaalta Palorin nostamista aateliseksi. Kaikkien hämmästykseksi hän onnistui yrityksessään.


– Voisitko laittaa lähetin ilmoittamaan tulostani joko Lemenelle tai Palorille?


– Sinä siis oikeasti tunnet heidät?


– Tietysti. En tosin ole nähnyt heitä pitkään aikaan. Vähään yli kahteenkymmeneen vuoteen.


– Sitten olit lapsi, koska näytät niin nuorelta. Lähetti! sotilas karjaisi ja odotti ehkä kahdentoista ikäisen koltiaisen tuloa.


– Vie hänet harjoituskentälle kreivin luokse.


Paikka ei sijainnut kartanon alueella, niin kuin Balén oli kuvitellut. Lähetti kertoi kysymyksen kuultuaan treenipaikkoja olevan kaksi, joista suurempi, se, minne he olivat nyt menossa, sijaitsi suurella aukiolla vähän matkan päässä.


– Kreivi on tuolla keskellä antamassa kyytiä kersantille.


Siltä se näyttikin. Oppilas oli pätevä, mutta tällä ei ollut mahdollisuutta Dazaninissa taitonsa hankkinutta ja niitä ylläpitänyttä Paloria vastaan.


- Hyvää puolustautumista, Balénin entinen oppilas kehui äskeistä vastustajaansa.


– Tuossa näitte, miksi teidän pitää harjoitella. Voitte joutua yksin yhtä vastustajaa vastaan, ja silloin kohtalonne riippuu taidoistanne. Olen parempi kuin kersantti, mutta minulta meni aikaa murtaa hänen puolustuksensa. On hyvin mahdollista, että tositilanteessa joku olisi ehtinyt hänen avukseen.


Palorin jatkaessa puhettaan sivulta tullut Balén kiersi tämän taakse ja pysähtyi muutaman metrin päähän. Ilmiselvästi Nesram oli hyvä kouluttaja, joskin näytti kovasti siltä, että mies oli varastanut häneltä muutamia sanontoja ja tapoja.


– Vieläkö löytyy vapaaehtoista?


– Minä.


Balénin ilmoitus sai kreivin kääntymään. Nuorehko mies hänen edessään ei asustaan päätellen ollut sotilas. Naama näytti tutulta, mutta Palor ei onnistunut sijoittamaan sitä mihinkään.


– Osaatko miekkailla? tuntematonta arvioinut Palor tiedusteli. Ei ollut mitään järkeä taistella toistaitoista tunaria vastaan. Sanallista vastausta ei tullut. Kahta miekkaa kantava mies seisoi rennosti ja vaikutti huvittuneelta.


– Selvä. Yksi vai kaksi miekkaa?


– Kaksi, jos sopii. Voin minä tietysti yhdelläkin huiskia.


– Kersantti! Anna hänelle harjoitusmiekat ja ota häneltä oikeat.


Palorin alainen joutui hakemaan toisen harjoitusmiekan suuressa ringissä istuvilta sotilailta. Balén ojensi asevyönsä ja otti kersantin tarjoamat aseet. Ne eivät sopineet hänelle täydellisesti. Painojakauma oli hyvä. Lyhyen lämmittelyn jälkeen Balén kumarsi vastustajalleen.


Lemenen aateliseksi nostettu puoliso tajusi vastustajansa olevan vähintään yhtä hyvä kuin kersantti. Tämä saattoi olla Dazaninista. Ainakin jotkin lämmittelyliikkeet olivat samanlaisia kuin hänen itsensä tekemät.


Viiden metrin päähän toisistaan vastakkain asettuneet miehet kumarsivat ja kävelivät hitaasti lähemmäs toisiaan koskettaen miekkojensa kärjillä vastustajansa aseita. Alun tunnustelun jälkeen ympärillä olevat sotilaat saivat nähdä loisteliasta taistelua.


Jokainen katsoja tajusi viimeistään ensimmäisten iskujen ja torjuntojen jälkeen kreivin kilpakumppanin olevan erittäin hyvä. Kummankin kamppailijan miekat kutoivat läpipääsemättömän puolustusverkon eteensä. Iskuja sateli kaikista mahdollisista ja mahdottomista kulmista ja asennoista.


Palor tiesi kohdanneensa parempansa. Hän pystyi pitämään puolustuksensa, mutta hän väsyi, ja tuntematon vain kiihdytti iskumyllyään. Juuri ennen läpimurtoa vastustaja otti pari askelta taemmas ja nosti miekkansa pystyyn.


Pahasti uuvahtanut ja lähinnä sisunsa voimalla pystyssä pysyvä kreivi vastasi eleeseen. Häntä vastassa ollut mies laski aseensa, katsoi Nesramia silmiin ja kumarsi. Palor teki samoin, ja kamppailu oli ohitse.


Nesram lähetti miehet jatkamaan harjoituksiaan ja johdatti vastustajansa sivummalle.


– Oletko Dazaninista? Minkä asteen munkki olet?


– Ensimmäisen.


– Ilmankos. Kiitos, että säästit minut nöyryyttävältä tappiolta.


– Alaisesi saivat nähdä elämänsä parasta miekkailua. Nyt he näkivät todellisen tasosi.


– Olin Mardonnen paras miekkailija, Palor hymähti.


– Nyt olen toisena listalla.


– Ensimmäisenä taas pian. En aio jäädä tänne.


– Oliko sinulla jotain asiaa minulle?


– On. Sekä sinulle että Lemenelle. Ai niin. Onnittelut kreiviydestä. Ilmeisesti Konwan lopulta huomasi kykysi.


– Siinä kesti muutama vuosi, Palor tunnusti pohtien samalla tutulta vaikuttavan miehen henkilöllisyyttä.


- Vaistoni sanoo, että minun pitäisi tunnistaa sinut.


– Olemme me nähneet, jos sitä pohdit. Onko sinulla kiireitä vai voisimmeko käydä katsomassa Lemenea?


Kaksikko asteli rinnakkain linnan portista sisään ja samaa vauhtia pääoville. Vartijat ohitettuaan miehet siirtyivät toiseen kerrokseen, jossa Palor pyysi vierasta odottamaan hänen hakiessaan vaimonsa heidän henkilökohtaisista tiloistaan.


Yli kaksikymmentä vuotta oli jättänyt Lemeneen jälkensä, mutta tämä oli yhä sutjakka, ja tämän silmissä näkyi entinen ilkikurisuus. Balén näki Palorin vieressä kävelevän naisen pohtivan henkilöllisyyttään.


– Halusit nähdä meidät?


– Kyllä, Lem.


Naama oli tuttu. Äänikin suorastaan kirkui kreivittärelle, että tämän pitäisi tietää mies.


– Pal sanoi teidän tavanneen?


– Totta. Mutta niin olemme mekin.


– Sellaisen vaikutelman minäkin sain, mutten pysty palauttamaan sinua mieleeni, Lemene levitteli käsiään entistä varmempana siitä, että hän tunsi vieraan.


– Kiva nähdä, että teillä on vielä sormukset. Pelkäsin teidän hukanneen ne. Saitteko koskaan Darenin avioliittovahvistusta?


– Miten sinä tiedät siitä? Palor ähkäisi. He eivät olleet kertoneet siitä kovinkaan monelle.


– Koska pyysin kuningasta lähettämään sen? Olen vähän pettynyt teihin, Balén katsoi moittivasti edessään seisovia miestä ja naista.


– Ai?


– Kuvittelin teidän jo tunnistavan minut. Dazanin. Häät. Platinasormukset.


– Et sinä voi olla Ced! Lemene huudahti.


– Sinä näytät häneltä, mutta olet aivan liian nuori. Oletko hänen poikansa?


- Lem! Minä olin teidän häissänne! Koulutin teitä Dazaninissa. Tein sen kepposen uusille Calekin kanssa juuri ennen lähtöäni. Ratsastin tänne kanssanne koko matkan ja sain sinut lopulta suostumaan rattaisiin syntymättömän lapsenne takia. Annoin teille platinasormuksenne.


– Siis että se allekirjoitus avioliittotodistuksessamme ei ollutkaan mikään pila? Palor kalpeni tajutessaan ainoan vaihtoehdon kuulemalleen järjettömyydelle.


– Sinä siis tosiaan laitoit kuninkaan toimittamaan kirjallisen vahvistuksen liitollemme?


– Pakko. Tiesin jonkun lopulta tarkistavan paperissa olevan nimen. En voinut jättää teitä löysään hirteen ja naimisissa oloanne epäilevien juorujen kohteeksi. Olin niin iloinen puolestanne, etten ajatellut henkilöllisyyteni paljastamisen typeryyttä.


– Mennään yksityistiloihimme, Lemene ehdotti. Kukaan ei ollut kuuloetäisyydellä, mutta hänestä oli silti parempi keskustella mahdollisesti paikalle saapuvien ylimääräisten korvien ulottumattomissa.


Vaikka järki sanoi Cedin puhuvan totta, vasta punaisten lyhtyjen syttymien tämän silmien paikalle vakuutti naisen. Ced, heidän kouluttajansa, ystävänsä ja matkaseuransa, oli tarumainen Kantaisä.


– Älkää kertoko minusta kellekään. Muille olen munkki.


– Olit vielä parempi kuin muistin, Palor tunnusti ja kertoi Lemenelle heidän käymästään näytöstaistelusta.


– Toivottavasti. Vietin edelliset kaksikymmentäkaksi vuotta Zulminissa. Olisi noloa todeta minun tuhlanneen aikaa siellä.


– Mikset mennyt Dazaniniin takaisin? Miksi sinun yleensä ottaen piti alun perinkään hautautua sinne vuosikymmeniksi?


– Ei kukaan usko minua satavuotiaaksi? Jos olisin jäänyt tai palannut sinne, henkilöllisyyteni olisi vääjäämättä paljastunut.


– Mitä väliä sillä olisi ollut?


– Dazaninissa ei uskota olemassaolooni, Lem, Balén hymyili.


- Calek olisi saanut sydänkohtauksen, jos olisi tajunnut minun olevan kansanperinteessä mainittu hyypiö.


– Oliko hänellä sydän?


– Hyi, Pal, Lemene nauroi.


– Ehkä hän ei ollut lempeimmän näköinen, mutta hänen sydämensä oli kultaa.


– Totta, Palor myönsi.


– Hän ei yleensä tehnyt numeroa velvollisuutensa ylittävistä hyvistä töistä.


– Calek oli loistava luostarin johtaja. Tosin yhden pahemman luokan mokan hänkin teki.


– Minkä?


– Kysyi minua seuraajakseen.

Oven avautuminen sai kolmikon kääntymään tulijaa kohti.


– Poikamme Gadran, Lemene esitteli salskean, joskin hieman ylimielisen oloisen nuoren miehen.


– Hän täytti kaksikymmentäkolme jokin aika sitten.


– Ced, Balén nousi, esittäytyi ja ojensi kätensä. Pitkän miettimisen jälkeen Gadran tarttui siihen. Oli nukkavieru tyyppi kuka tahansa, tämä oli hänen vanhempiensa vieras, ja nämä vaativat häneltä hyviä tapoja.


– Hän on Dazaninista.


– On vai?


– Gad on kohtuullisen hyvä miekkailija. Varsin hyvä, poikansa ilmeen huomannut Palor korjasi.


– Hän on saanut minulta yksityisopetusta tavallisen koulutuksen lisäksi.


– Oletko taistelumunkki?


– Kyllä. Olin samassa paikassa vanhempiesi kanssa.


– Osaat siis käyttää noita? Gadran nyökkäsi Balénin aseisiin.


– Auttavasti.


– Haluaisitko ottaa harjoittelumatsin?


– Pal? Lem?


– Siitä vain, kreivi hörähti.


– Gadille tekee hyvää päästä ottelemaan muitakin kohtuuhyviä miekkailijoita kuin minua vastaan.


Gadran tiesi olevansa isäänsä jäljessä taistelutaidoissa, mutta aina hän yhden kulkurin voittaisi. Olkoonkin, että mies oli taistelumunkki. Hänen ei kuitenkaan kannattaisi nolata tätä. Hän pitäisi ottelun tasaisena ja voittaisi juuri ja juuri.


Puolisen tuntia myöhemmin Gadran tuijotti epäuskoisena maassa lojuvia miekkojaan. Hän oli ylittänyt itsensä, eikä se ollut riittänyt mihinkään. Hänet oli murskattu leikittelevän helposti.


- Hänellä on lahjoja, yhä paikallaan seisova Gadran kuuli vastustajansa puhuvan vanhempiensa kanssa.


– Sitä mieltä mekin olemme, Lemene tokaisi selvästi ylpeänä poikansa kyvyistä.


– Tällä hetkellä hän kamppailee toiseksi parhaan miekkailijan tittelistä armeijassamme. Pal on tietysti vielä eri luokassa.


– Oletko itse pitänyt huolta taidoistasi?


– Totta kai. En ehkä ole yhtä hyvä kuin silloin, mutta ei kreivikunnassamme ole yhtään minut voittavaa naista. Eikä hirveätä määrää miehiäkään.


– Onnittelut voitosta, Gadran sai puristettua itsestään ja ojensi kätensä vastustajalleen.


– Kiitos. Olet oikeasti hyvä kahdella miekalla. Tiedätkö, mitä arvostan sinussa vielä enemmän kuin taitojasi?


– Niin?


– On helppo olla jalomielinen voittajana, mutta kunkin todellinen luonne mitataan häviön hetkellä. Kovinkaan moni ei pysty nielemään tappiotaan ja tunnustamaan vastustajan paremmuutta.


– Oletteko te kaksi otelleet?


– Kyllä. Hävisin, Palor hymähti.


– Nimellisesti tasapeli, mutta ei minulla ollut voitonmahdollisuuksia. Hän on selvästi minua parempi.


– Kuinka kauan olet harjoitellut? Gadran käänsi huomion vieraaseen.


– Vuosia.


– Ovatko kaikki Dazaninista lähtevät yhtä hyviä kuin te kolme?


– Kaikki munkit ja munkittaret. Kouluttajat ovat parempia.


– Keitä he ovat?


– Taistelutaidoissa parhaimmat.


– Eli olet kouluttaja?


- En. Opetin heitä. Lem. Pal. Haluatteko ottaa treenit? Vanhojen aikojen muistoksi? Sinäkin voit osallistua, Gadran, jos sinulla on aikaa.


Lemene valui hikeä ja läähätti yrittäessään kiskoa ilmaa keuhkoihinsa torjuessaan Balénin viuhuvia miekkoja. Tämä oli voittanut sekä hänen miehensä että poikansa ja oli nyt täydentämässä suoritustaan pieksämällä hänetkin.


– Onko Dazaninissa otettu käyttöön uusia tekniikoita?


– Ei aavistustakaan. Miten niin?


– En muista muutamaa käyttämääsi torjunta- ja iskukombinaatiota, Lemene levitteli pahoittelevasti käsiään.


– Ne taitavat olla joko omia kehitelmiäni tai Zulminista.


– Siis että käytät molempien paikkojen parhaita liikkeitä?


– Kyllä. Tosin minulla meni kauan saada jotkin niistä toimimaan aiemmin suosimieni kanssa. Jotkut Zulminin yhdistelmät jouduin hylkäämään, koska en onnistunut liittämään niitä Dazaninin tekniikoihin.


Balén oli lupautunut jäämään pariksi päiväksi vieraaksi. Sen jälkeen hän lähtisi Lachteniin. Gadranin ollessa läsnä kolmikko piti huolellisesti keskustelun kaukana tämän henkilöllisyydestä ja Dazanissa vietetyistä vuosista. Lemene oli järjestänyt vieraalle huoneen pariskunnan yksityistilojen vierestä.


– Valitettavasti tai onneksesi et näe kahta nuorimmaista lastamme, kreivitär hihitti jossain vaiheessa iltaa.


– Tytöt ovat henkivartijoidensa kera Palorin kauemmas muuttaneiden vanhempien luona eivätkä tule takaisin ainakaan kuukauteen.


– Aha. Minkä ikäisiä?


– 14 ja 16. Et sattuisi tietämään heille sopivia kosijoita?


– En, Balén nauroi ajatukselle.


– Eikö heidän pitäisi itse saada valita tulevat puolisonsa? Niinhän tekin teitte.


– Me olimmekin paljon kypsempiä, Lemene hymisteli.


- Maistuisiko sinulle jo iltapala? Voin pyytää palvelijoita kattamaan pöydän.


Kowan oli loppuvuosinaan todellakin tainnut lämmetä Palorille, vuoteessaan makaava Balén pohdiskeli. Pyyntö rahvaan edustajan nostamiseksi aateliseksi oli todella poikkeuksellinen. Mahdollisuus oli olemassa, mutta Cedrin ei muistanut sitä tapahtuneen aatelissäädyn perustamisen jälkeen.


Kreiviys ei ollut muuttanut Paloria. Mies oli yhä yhtä hyvä ystävä kuin aiemminkin, eikä tästä ollut tullut rahvasta nenänvarttaan tuijottavaa nirppanokkaa. Palvelusväki oli nopeaa ja tehokasta, mutta päinvastoin kuin eräissä paikoissa, näistä ei ollut nähtävissä minkäänlaista pelkoa isäntäänsä tai emäntäänsä kohtaan.


Lemene taas, no, tämäkin oli entisensä. Hymyilevä, aikaansaava ja ehdottomasti aito. Nainen muistutti luonteeltaan melkoisesti molempia ensimmäisiä hänen tässä maailmassa tapaamaansa kauniimman sukupuolen edustajia.


Silva Ornon oli ulkonäöllisesti muistuttanut Arcela Golliania. Vaikka hänen muistikuvansa Arcelasta olivatkin hiipuneet vuosisatojen myötä, hän oli aina silloin tällöin katsellut tobottien säilyttämiä kuvia tästä. Kaksikon yhdennäköisyys oli ollut suorastaan pelottavaa. Toisaalta jokaisella oli kohtalaisen tarkkoja kaksoisolentoja. Silvan tunteminen oli vain puhdasta tuuria tai epäonnea.


Gadran oli pieni arvoitus Balénille. Nuorukainen oli ilmiselvästi tietoinen asemastaan, mutta tältä oli löytynyt miekkapieksämisen jälkeen nöyryyttä tunnustaa hävinneensä. Jotkut olisivat syyttäneet kaikkea muuta kuin vajavaisia taitojaan. Tosin tässä tapauksessa se olisi ollut väärin, koska poika todella oli taitava varsinkin ikäisekseen.


Toivottavasti ottelut häntä vastaan olivat saaneet Gadranin tajuamaan kuolevaisuutensa ja sen, ettei asema kreivin jälkeläisenä suojaisi tätä teräaseilta. Eipä silti, eivät taistelutaidotkaan tehneet kenestäkään ihmisenä parempaa. Ei hänestäkään.


Ajatus Lemenen ja Palorin tyttärien näkemisestä mietitytti Balénia. Hän halusi nähdä nämä, mutta kuukauden, vähintään, odottaminen ei houkutellut. Hänellä oli tekemistä Lachtenissa. Tavata fyysisesti tyttärensä, tyttärentyttärensä ja lapsenlapsensa. Nähdä nykyinen kuningaspari. Vierailla Czanzeilla ja Kerremin paronittaren luona. Vilkaista pankkitilin saldoa.


Jälkimmäisen suuruudesta Balénilla ei ollut mitään tietoa. Ramo Kelare oli hoitanut hänen sijoituksiaan, ja sitten tehtävän oli ottanut Kelaren poika, josta hän ei ollut koskaan kuullutkaan. Osa rahoista oli jätetty kasvamaan korkoa kuninkaalliseen aarrekammioon. Siitäkään summasta hänellä ei ollut käsitystä. Eli hän oli joko rikas, köyhä tai jotain siltä väliltä.


Oli miten oli, Nesrameilla pyyhki hyvin. Hän lähtisi parin päivän kuluttua Lachteniin. Ratsastusta riittäisi vähäksi aikaa. Matkareittikin oli tuttu, joskin jotain muutoksia sen varrella oli odotettavissa. Ainakin yhden joen kahluupaikan parantelua oli suunniteltu viimeksi. Toivottavasti jotain oli tehtykin kohdan turvallisuuden eteen.


Jokea pitkin liikkumisessa oli etunsa. Valitettavasti virrat menivät minne lystäsivät, mikä ei useinkaan ollut oikea suunta. Hänen hevosensa oli saanut levätä useamman päivän. Kaakki varmasti osaisi arvostaa sitä. Eipä silti, vaikka matka Mardonneen olikin ollut pitkä ratsastettavaksi, hän oli säästellyt koniaan tullessa.


Balén heräsi tavalliseen tapaan auringon noustessa. Kaksikymmentäkaksi vuotta Zulminissa oli totuttanut hänet siihen, ja häneltä menisi aikaa oppia nukkumaan pidempään. Dazaninissa oli tapahtunut samoin.


Aikainen lintu nappaa madon. Kenties, mutta hän ei ollut siivekäs. Eikä pitänyt isoista eikä pienistä lieroista. Luostareissa oli koulutustarkoituksessa silloin tällöin syöty kastemadoista lähtien kaikkea kiemurtelevaa käärmeisiin asti.


Se sananlaskuista. Varsinkin kaukaisista. Balén siirsi peiton syrjään, pukeutui ja oikaisi itsensä sängylle. Palvelijatar kävisi pian hakemassa hänet aamupalalle Nesramien kanssa.


– Haluatko lähteä harjoituskentälle?


Cedrin nyökkäsi. Hänellä ei ollut mitään erityistä tekemistä, ja Palor voisi käyttää häntä lisäopettajana. Sitä paitsi hänen itsensäkin pitäisi treenata.


– Tällä kertaa meillä ei ole samanlaista yleisömäärää. Haluan antaa henkivartijoillemme mahdollisuuden näyttää osaamistaan sinua vastaan.


– He lienevät keskimääräistä taitavampia?


– Kyllä. Suurin valintaperuste oli luotettavuus, mutta siitä ei juuri ole apua, jos hyväksytyn aseidenkäsittelytaito on surkea.


– Tuletteko te molemmat sinne?


– Totta kai. Mekin haluamme treenata kanssasi. Sopiiko, että Gadrankin tulee?


– Tietysti. Toivottavasti hän ei ottanut eilistä häviötään liian vakavasti?


– Tuskin. Hän kertoi kuvitelleensa olevansa sinua paljon parempi. Oikeastaan meidän pitäisi kiittää sinua, Lemene hykerteli.


– Ai?


– Gadilla alkoi olla motivaatio-ongelmia. Nyt hän tietää, että on muitakin häntä parempia miekkailijoita kuin hänen isänsä.


– Kai te tiedätte, ettei teidän tarvitsisi asemassanne koskea mihinkään aseisiin?


– Periaatteessa noin, mutta jotkut aateliset yrittävät poistaa ärsyttävät naapurinsa pois päiviltä kaksintaisteluiden varjolla.


– Luulin Darenin kieltäneen ne? Balén hölmistyi.


- Ei se onnistunut. Entinen kuninkaamme päätti, että molemmat kaksintaisteluun osallistuvat menettävät asemansa, mikäli haastetta ja hyväksyntää ei ole tehty protokollan mukaisesti.


– Hemmetti. Mitäköhän siihen kuuluu?


– Haaste pitää toimittaa kirjallisesti. Läimäisy naamaan ei enää riitä. Vastapuolen pitää harkita kaksi päivää ja vastata kirjallisesti. Sinä aikana haastaja saa perua vaatimuksensa. Mahdollisen taistelun on tapahduttava julkisesti, jotta kumpaakaan osapuolta ei päästä syyttämään vastustajan mahdollisuuksien sabotoinnista. Haastetulla on oikeus päättää, haluaako hän ottelun päättyvän ensimmäiseen naarmuun vai kuolemaan.


– Entä jos joku nirhaa kiistakumppaninsa vahingossa?


– Hänet teloitetaan, Lemene ilmoitti tyynesti henkiin jääneen kohtalon.


– Kumpikin osapuoli saa suojakseen osapanssarin, Palor osallistui hänkin keskusteluun.


– Pää, kaula, valtimot ja nivuset ovat turvassa tai ainakin niiden vahingoittaminen on hankalaa ilman täysivoimaisia iskuja tai viiltoja.


– Minusta Daren olisi voinut lopettaa moisen leikkimisen, Balén pyöritti päätään.


– Dirmel ei tarvitse aatelisten välisiä kiistoja eikä varsinkaan pahimmassa tapauksessa vuosisatojen mittaisiksi venyviä verikostoja ja vihanpitoja.


– Älä unohda liittolaisuussuhteita.


– En, Lemene. Ymmärrän kyllä, etteivät kaikki tule toimeen kaikkien kanssa. Rahvaan tappelut ovat kuitenkin eri asia kuin aatelisten. Yksittäiset kansalaiset saattavat saada mukaan muutamia tuttujaan. Itsensä loukatuksi tuntevat aateliset laittavat liikkeelle sotavoimaa.


Lemenen ja Palorin nauttima aamiainen oli paljon maukkaampi kuin Zulminissa saadut. Toisaalta ne taas vastasivat melko tarkkaan Dazaninin tarjottavia.


- Emme me voi uudessa asemassamme järsiä rutikuivaa känttyä ja toissa vuonna pyydystettyjä kaloja, Palor selitti arvattuaan heidän vieraansa ajatukset.


– Eikö se toisi teidät lähemmäs rahvasta?


– Yritämme kyllä ajatella heitä ja helpottaa heidän elämäänsä, mutta rajansa kaikella. Meidän pitää huolehtia myös omasta arvostuksestamme. Dazaninin muonia maistelleena tiedät, etteivät ne pöperöt aina hivelleet makuhermoja.


– Mitenköhän asiat liittyvät toisiinsa?


– Sosiaalinen kanssakäymisemme muiden aatelisten kanssa ei kestäisi yhtä ainutta ateriaa? Vai osaisitko kuvitella esimerkiksi Lemenen isän syömässä luostarin herkkupöydässä?


– Aika hankalaa, Balén tunnusti muistellen näkemäänsä.


– Miksi Konwan muutti mielensä suhteesi?


– Ei aavistustakaan. Kieltämättä hän oli alussa hieman varuillaan suhteeni. Varsinaisesti välimme lämpenivät hänen nähdessään minun kouluttavan sotilaitaan. Hän lopetti vakoilemisenikin.


– Hän halusi varmistaa sinun kohtelevan minua hyvin, Lemene heristi sormeaan miehelleen.


– Kun hän ymmärsi sinun olevan kunnollinen, hän alkoi arvostaa sinua. Sitten kun hän sai tunnustettua itselleen erehtyneensä suhteesi.

Hänet Palorin luokse vienyt lähetti oli saanut käskyn huolehtia hänen hevosestaan. Monta päivää Nesramien henkilökohtaisessa tallissa levännyt ratsu suorastaan puhkui menohaluja. Balén taputti kaviokasta kaulalle ja siirsi sen käytävälle satuloimista varten. Muiden tavaroiden kiinnittämisen jälkeen hän talutti hevosensa ulos.


– Näemmekö vielä?


– En tiedä, Lem, Balén vastasi totuudenmukaisesti.


– Minun on vietettävä vähintään neljäkymmentä vuotta jossain ennen Dazaniniin palaamista. Aiemmin meneminen tarkoittaa tunnistamisriskin ottamista.


– Kolmas luostari?


– Kenties. Pohdin kokonaan toiselle mantereelle siirtymistä.


– Löytääksesi jonkun uuden paikan asetaitojesi täydentämiseksi?


– Se on hyvä vaihtoehto. Olen kohtalainen miekkojen ja muiden aseiden käyttäjä, mutta haluan olla parempi.


– Kaikkien aikojen paras säilisti?


– Kuulostaa hyvältä, Balén nauroi.


– Itse asiassa olisi varsin omituista, ellei minusta sellaista tulisi. Kukaan muu ei voi harjoitella satoja vuosia. Saattaisin jo nyt olla listan kärjessä, mutta valitettavasti minulla ei ole teidän lahjakkuuttanne. Joudun käyttämään paljon ylimääräistä aikaa tilanteissa, joissa te opitte kerrasta tai kahdesta.


– Teknisesti lähentelet täydellisyyttä, Palor uskaltautui sanomaan.


– Arvaa vain, kauanko minulla meni sinun suosikkikombinaatiosi opetteluun? Tai Lemin eniten käyttämään väistön, iskun ja potkun yhdistelmään? Calekilla meinasi mennä hermot aseettomassa taistelussa edistymiseeni. Hänen mukaansa se saapumistasi seuranneen keskikesän juhlaa varten lihotettu syöttösikakin olisi oppinut perusasiat aavistuksen minua nopeammin.


– Aika törkeästi sanottu.


– Niin minustakin! Balén esitti tuohtunutta.


– Sikaparan kykyjä ei varmaan koskaan solvattu yhtä pahasti.


Ehkä hän ei enää näkisi Lemenea, Paloria eikä näiden lapsia, Cedrin mietiskeli kannustaessaan ratsuaan Mardonnen hävittyä näkyvistä tiheän metsän taakse. Hän menisi samaa vauhtia Lachteniin, viettäisi siellä jonkin aikaa, käväisisi katsomassa Marlieta, palaisi, kenties, takaisin pääkaupunkiin ja keskustelisi Vartijoiden kanssa siirtymisestä jonnekin kauemmas.


Toinen manner kuulosti hyvältä. Mikä, olikin sitten aivan eri asia. Jokaisessa niistä oli omat hyvät puolensa. Hän oli pohjoisen asukas. Etelässä olisi kuuma, eikä hän pitänyt käristyshelteistä. Luminenkaan vyöhyke ei juuri nyt houkutellut. Jäljelle jäi lauhkea. Nykyinen.


Täällä hän oli Dirmelissa. Omassa maailmassa hän olisi Italiassa. Ehkä. Mahdollisesti Ranskassa tai mitä maita siellä päin oli ollutkaan. Kenties hänen pitäisi tarkistaa sijaintinsa toboteilta. Oli aivan eri asia käyttää navigaattoriohjelmaa kuin yrittää tunnistaa paikka, jossa hän ei ollut ikinä ollut.


Ehkä hänen pitäisi lähteä itään tai länteen, Balen punnitsi eri vaihtoehtoja. Cerviin hän ei halunnut, mutta sielläkin olisi käytävä jossain välissä. Ei hallitsijaa tervehtimässä, vaan tavallisen kansan mielipiteitä kuuntelemassa.


Espanja tai Portugali. Siis kotimaailmassa. Hyvin hämärä muistikuva jostain tobottien kanssa käydystä keskustelusta kertoi siellä aiemmin olleen kaksi maata. Historia oli siis toistanut itseään pieneltä osin rinnakkaismaailmoissa.


Cerv. Sivistyksen alamäki. Pystysuora syöksy suorastaan. Oli muitakin samaa vauhtia barbariaan eteneviä maita, mutta se oli lähin. Kooltaan ehkä kolmanneksen Dirmelista. Sotilaallista vaaraa siitä ei paljon suuremmalle naapurimaalleen ollut. Ongelmia se silti tuotti. Muitakin kuin niin sanotut rajarosvot, joita oli isolla kädellä harvennettu hänen edellisen Lachtenin vierailun jälkeen.


Oliko itäinen naapuri tunnustanut lähettäneensä tai päästäneensä kansalaisiaan Dirmeliin? Ei. Valittivatko nämä dirmelin armeijan tappamista ryöstäjistä? Totta kai. Moinen mistä lie kotoisin olevien viattomien turistien kimppuun käyminen oli kuulemma moraalitonta. Ilmeisesti cervilaisten mielestä toisen maan maanviljelijöiden murhaaminen ja ryöstäminen oli hyväksyttävää, mutta syyllisten päiviltä päästäminen ei ollut.


Balén ei ollut varma asiasta, mutta hän oletti rajan olevan suljettu. Toisaalta kyse oli epämääräisestä kartalle piirretystä viivasta, ja sitä ei ainakaan koko matkalta, jos ollenkaan, oltu merkitty maastoon. Laajoja metsäalueita oli myös mahdoton valvoa miesvoimin. Dirmelin ja Cervin väliseen ryteikköön olisi helposti hukannut pataljoonittain joukkoja.


Ennen katkoa eri maiden välillä oli saattanut kulkea leveitä teitä. Balén oli nähnyt erinäisiä kohtia kalliossa, joille hän ei ollut keksinyt muuta selitystä kuin muinaisen louhimisen. Tuhansien vuosien kuluessa terävät reunat olivat osittain sortuneet tai muuten vain menettäneet tunnistettavuuttaan. Jotkut kohdat näyttivät yhä samalta tai ainakin miltei samalta kuin vasta tehtyinä.


Mahdollisia tunneleita ei ollut löytynyt. Koska niitä oli varmasti ollut, ne olivat joko sortuneet tai sitten ne oli romahdutettu tahallaan joko planeetanlaajuisen sodan aikana tai Katkon lähellä.


Se siitä. Tobotit tiesivät tämän maapallon historian, mutta nämä eivät juurikaan olleet kertoneet sitä hänelle ties mistä syystä. Toisaalta häntä kiinnosti enemmän nykyaika ja tulevaisuus, joten hän ei ollut menettänyt yöuniaan metallikkojen kieltäytymisen takia.


Ratsastusta, kävelyä, lepoa, ruokaa ja yöunet. Saman toistuttua tarpeeksi monta kertaa Balén näki ensimmäiset merkit Dirmelin pääkaupungista. Sitä ennen hän oli törmännyt kahdesti legioonalaisryhmään. Muutaman sanan vaihtamisen jälkeen kumpikin osapuoli oli jatkanut omaan suuntaansa.


Kaupunkiin menevään ihmisvirtaan liittynyt Balén talutti hevosensa samaan talliin kuin edelliselläkin kerralla. Hämärästi tutun näköinen mies otti ratsun ja katsoi tarkasti sen luovuttanutta miestä.


– Maksan kahdesta päivästä etukäteen, Cedrin ilmoitti ja kaivoi vaaditun kolikkomäärän taskustaan.


– Kiitos. Löydät hevosesi pilttuusta 14. Tuo käytävä, tallivastaava viittasi kädellään tarkoittamaansa suuntaan.


– Jos sinulla on aikaa, niin voin näyttää, mistä löydät tarvittaessa ratsullesi heiniä ja juotavaa. Ne sisältyvät vuokraan, mutta jotkut, varsinkin pidempään täällä hevostaan säilyttävät, haluavat käydä katsomassa nelijalkaista omaisuuttaan silloin tällöin.


Eiköhän koni pärjää pari päivää ilman häntäkin. Balén kohensi miekkavyötään, varmisti aseiden liukuvan helposti huotrista ja harkitsi tulevaa reittiään. Keskustan läpi hän pääsisi lyhyintä reittiä Czanzeille. Hieman kiertämällä hän välttäisi ruuhkan lävitse menemisen.


Tutun näköisestä portista lähtevä vaunu ja muutama saattosotilas saivat Balénin kiroamaan. Hetken miettimisen jälkeen hän päätti lähteä niiden perään. Muu liikenne esti niitä liikkumasta kävelyvauhtia lujempaa, eikä hänellä ollut mitään ongelmia pysyä joukon vauhdissa.


Saattueen kadottua sivuportista Balén arvasi niiden määränpään ja vaihtoi kävelyn juoksuun. Vartin kuluttua hän näki hautausmaan aidan, pysähtyi ja tasoitteli hengitystään.


– Herttuatar meni miehensä haudalle. Kaksisataa metriä tuota käytävää. Hän käy täällä kerran kuussa. Keskimäärin.


Balén kiitti hevosia ja vaunuja vartioivaa sotilasta ja lähti osoitettuun suuntaan.


Kolme neljästä herttuattaren rauhaa vartioivasta sotilaasta piti silmällä lähestyvää miestä. Tuntematon kantoi kahta miekkaa ja näytti siltä, että osaisi käyttää niitä. Tämä ei kuitenkaan vaikuttanut uhkaavalta ja pysähtyi kymmenkunta metriä lähimmästä legioonalaisesta.


Mies seisoi rentona ja katsoi vähän matkan päässä sukuhaudan eteen polvistunutta herttuatarta. Legioonalaisten johtaja vilkaisi taakseen ja päätti olla käskemättä tulijaa muualle niin kauan kuin tämä ei häiritsisi heidän valtiatartaan.


Haudan luona oleva nainen nousi ja pudisti polviensa alla käyttämäänsä tyynyä. Nyppiessään tiukasti kankaasta kiinni pitäviä itsepintaisimpia roskia hänen silmänsä osuivat henkivartijoiden takana seisovaan mieheen. Mitä pidempään hän tätä katsoi, sitä tutummalta tämä näytti.


– Ced?


– Hei, Emili.


Edesmenneen Czanzin herttuan puoliso yllätti saattajansa suunnilleen heittäytymällä vieraan syliin. Yksikään sotilas ei muistanut nähneensä tätä aiemmin, ja silti kaksikko ilmiselvästi tunsi toisensa.


– Missä olet ollut? Mikset ole palannut aiemmin?


– Selitän myöhemmin. Otan osaa Hormirin kuolemasta.


– Siitä on jo vuosia. Sydän petti. Ainakin lääkärimme mukaan. Mistä tiesit minun olevan täällä?


– Olin juuri tulossa kartanollenne, kun näin herttuan tunnuksilla varustetun vaunun lähtevän portista.


– Ja ratsastit peräämme?


– Juoksin.


– Kahjo, Emili nauroi.


– Sinun iässäsi pitäisi välttää ylimääräistä liikuntaa. Haluatko kyydin? Kai sinä yhä olet tulossa vierailulle?


- Pitäähän minun nähdä Helae ja Ecel. He lienevät vähän kasvaneet sitten viime vierailuni?


– Ihanko totta? Heillä on jo omat perheet. Kutsunko heidätkin? - Voitko olla mainitsematta paluutani? Haluan nähdä, tunnistavatko he minut.


– En muuten ole varma siitä, Emili hieraisi niskaansa.


– Viime käyntisi aikana he olivat vielä lapsia. Alussa sinusta puhuttiin, mutta sitten painuit niin sanotusti unohduksiin, koska sinusta ei kuultu.


Paluumatka Czanzien kartalolle sujui huomattavasti leppoisammin vaunujen kyydissä kuin juosten. Balénista jokin oli muuttunut.


– Ei kai tässä ole jousia?


– On. Tyttäresi onnistuivat loppujen lopuksi kääntämään Darenin ja samalla mieheni pään. Siihen tosin meni vuosia, koska joskus omiin mielipiteisiinsä hirttäytyneen Hormirin oli hankala uskoa hänelle esitettyä teoriaa. Hän kyllä muisti kehua Jasmia ja Carieta kokeiltuaan lehtijousilla varustettua kärryä ensimmäisen kerran.


– Eivät nämä nytkään vedä vertoja omille liikkumavälineillemme, mutta kieltämättä ero aiemman ja tämän vaunuversion välillä on kirjaimellisesti tuntuva.


– Miten sinä voit muistaa, millaiset jouset teidän kulkuneuvoillanne oli?


– Koska Vartijat ovat tehneet muutamia erilaisia mallikappaleita, ja saan ajella niillä silloin tällöin.


– Et viitsisi tuottaa sellaista minullekin?


– Ei taida onnistua. Valitan. Vartijat pitävät entisen teknologian itsellään. Kummankin maailman. Sitä paitsi tienne ovat kurjia omiimme verrattuina.


– Niitä on kyllä haukuttu, Emili myönsi ja katsoi tarkemmin vastapäätä istuvaa miestä.


– Sattuisitko kenties tietämään tapoja tehdä niistä parempia?


- Totta kai. Saanen myös Vartijoilta tietoa näihin olosuhteisiin ja nykyiseen teknologiaan sopivista rakentamistavoista. Mistä tulikin mieleeni, että Mairra taisi joskus mainita Lachtenin legioonalaisten fyysisen kunnon kohotusohjelmasta. Siihen sisältyi sotilaiden käyttäminen teidän paranteluun.


– En muista, että olisin kuullut asiasta. Täytynee kysyä asiasta häneltä. Nopeasti ajateltuna idea vaikuttaa hyvältä.


Roomalaiset olivat rakentaneet päällystettyjä teitä suunnilleen 80000 kilometriä. Tajuttoman määrän huomioiden näiden käytössä olleet apuvälineet. Siltoja, akvedukteja, temppeleitä ja ties mitä muuta. Minimaalisellakin teknologialla saisi paljon aikaan, ja tämän maailman taso, keskiaika, riitti samoihin saavutuksiin.


Pienen pohtimisen jälkeen Balén joutui toteamaan erehdyksensä. Ihmiset asuivat taloissa, jotka Vartijat olivat suunnitelleet ja rakentaneet. Uudemmat mörskät eivät olleet samaa tasoa vanhojen kanssa. Toisin sanoen vaativammat kohteet eivät onnistuisi nykyihmisiltä. Ainakaan vielä.


Vartijat olivat kieltäneet häneltä aseiden kehittelyn. Tavallisia jousia oli tietysti käytössä metsästyksenkin takia, mutta esimerkiksi tietoa varsijousista tai katapulteista ei haluttu jakaa. Ruuti ja sillä toimivat aseet kuuluivat luonnollisesti eston piiriin.


Balén hyväksyi rajoitukset. Ei ollut hänen asiansa mahdollistaa aseteknologian kehitystä. Hän oli pelastanut rinnakkaismaailmankaikkeuden ihmiskunnan, eikä halunnut olla sen tuhon aiheuttaja. Paikalliset saisivat kehittyä omin voimin. Oli lopputulos mikä tahansa.


Lukutaito ja koulutus. Siinä olikin paha valinta. Toisaalta hän halusi ihmisten oppivan lukemaan ja kirjoittamaan. Kaikki eivät taitoa tarvitsisi, mutta lahjakkaimmista olisi paljon hyötyä Dirmelille ja muille valtioille. Toisaalta taas mitä useampi ihminen saisi korkeampaa koulutusta, sitä varmemmin jotkut alkaisivat kehitellä tehokkaampia aseita.


Suo siellä ja vetelä täällä. Hitto. Teki tai jätti hän tekemättä mitä tahansa, aina joku hyötyi ja joku kärsi. Ellei nyt niin tulevaisuudessa.


Yhden ihmisen toimilla harvemmin oli koko maapalloa koskevia seurauksia. Hän saattoi olla poikkeus, Balén huokaisi ja nojautui vaunujen kohtuullisen pehmeää selkänojaa vasten. Hän pystyisi sytyttämään sotia ja lopettamaan niitä. Hän ei kuitenkaan ollut niin typerä, että olisi kuvitellut ratkaisujensa olevan ikuisia. Häntä toteltaisiin, ehkä, mutta heti kun hän kääntäisi selkänsä, mitä tahansa saattoi tapahtua.


Kenties hänen valitsemansa tyyli oli paras. Unohdus. Eläminen tavallisena ihmisten keskuudessa. Pieniä hyviä tekoja siellä täällä. Vaeltamista ympäri maailman.


Jälkimmäinen sai Balénin ajattelemaan. Toistaiseksi hän ymmärsi suunnilleen kaikkia tällä maapallolla olijoita. Kielet olivat kuitenkin jo alkaneet eriytyä. Cervissa sitä jopa suosittiin ottamalla käyttöön uudissanoja korvaamaan joitain kohtuullisen yleisiä ilmauksia. Lopputuloksena hänen pitäisi jossain vaiheessa opetella ties kuinka monta kieltä, eikä se edes riittäisi. Hänen pitäisi mukauttaa niitä niiden kehittyessä.

Helae katseli äitinsä vierasta. Mies oli suunnilleen hänen ikäisensä. Ehkä muutaman vuoden vanhempi. Tämä istui Hormirin tähän asti tyhjänä pidetyllä paikalla ruokapöydässä. Vakavailmeinen, toistaiseksi esittelemätön kieltäytyi kohteliaasti tarjoilijan ehdottamasta viinistä ja otti sen sijaan lasillisen maitoa.


Ecel vilkaisi siskoaan. Maitoa juova mies oli outo. Tämä tyhjensi pikarillisen kerralla ja otti taas maitoa. Maitoa! Äiti oli pyytänyt paikalle vain lapsensa. Ei näiden perheitä. Paha aavistus tuli jostain Ecelin mieleen.


Äidillä ja tuntemattomalla oli jokin salaisuus. Nämä katsoivat toisiaan tavalla, joka paljasti näiden olevan merkityksellisiä toisilleen. Mies oli isän paikalla.


Ateria sujui omituisella tavalla loppuun asti. Emilin lapset olivat kohteliaita vieraalle, jonka nimeä he eivät edelleenkään tienneet. Mies tuntui olevan pihalla joistain asioista ja erittäin perillä joistain muista. Tämän ääntämyksessä kuului aavistuksenomainen kaiku jostain omituisesta murteesta.


– Siirrytään yksityistiloihimme, Emili ehdotti, vaikka kyseessä oli ilmiselvästi käsky, ja siirsi huomionsa tarjoilua valvoneeseen hovimestariin.


– Tyhjennä huoneisto. Haluamme olla rauhassa.


Helae ja Ecel vaihtoivat viimeisinä takkahuoneeseen tullessaan silmäyksen keskenään. Kumpikin ajatteli samaa, vaikka ei voinutkaan sanoa sitä ääneen. Äidillä oli ilmiselvästi jotain tärkeätä ilmoitettavaa vain perhepiiriinsä jäsenille, ja se liittyi jotenkin vieraaseen. Oikeastaan ainut vaihtoehto eristäytymiselle oli uuden isäpuolen esittely.


Mies olisi voinut olla pahempikin, mutta Helae ei silti ollut mitenkään erityisen ihastunut ajatuksesta. Monilla aatelisilla miehillä oli puolta nuorempi vaimo. Joillain naisilla oli nuori rakastaja. Nämä olivat usein maksullisia seuralaisia, mutta jostain syytä Helaesta tuntui, ettei heidän seurassaan oleva mies ollut sellainen.


– Hän viettää viikon tai pari luonamme, Emili sai Helaen voihkaisemaan ääneti.


– Annan hänelle vierashuoneemme. Ilmoitan vartijoille, että hän saa tulla ja mennä miten haluaa.


– Oletko aatelinen?


– En.


Tämäkin vielä! Helae noitui antamatta sisäisen myrskynsä näkyä kasvoillaan. Äiti oli vanhoilla päivillään langennut rahvaan edustajaan.


– Mistä olet kotoisin?


– Kaukaa.


– Mitä teet työksesi?


– Tällä hetkellä en mitään.


Onnenonkija. Sitä paremmin nuorempi paikalla olevista naisista ei kyennyt määrittämään vierasta. Äiti oli seonnut.


– Ehkä minun pitää esitellä sinut, Emili katsoi perheeseen kuulumatonta miestä.


– Se lienee hyvä ajatus. Heistä minä olen sinun nuori rakastajasi.


– Helae? Ecel?


– Siltä tilanne meistä näyttää, jälkimmäinen puolustautui.


– Istutat tuntemattoman tyypin isämme paikalle ja karkotat jokaisen ylimääräisen kuuloetäisyydeltä.


– Minä kyllä välitän hänestä, nauruunsa tikahtumaisillaan oleva herttuatar sai sanotuksi, mutta en sillä tavalla. Sitä paitsi hän olisi aivan liian iäkäs minulle.


– Millaista seuraa sinä sitten etsit? Parikymppistä?


– En, poikakulta. Etkö tunnista häntä?


– En.


– Enkä minä, äitinsä käytöstä ihmettelevä Helae tuki veljeään.


– Hän on se, kenestä ei saanut puhua julkisesti.


- Ced? Ecel haki nimen muististaan.


– Cedrin Balén, vieras esittäytyi.


– Emilin isoisä. Teidän isoisoisänne. Ettekö muista?


Helae haukkoi henkeään nähdessään tarumaisten punaisten lyhtyjen syttyvän. Äiti ei ollut ikinä tehnyt numeroa lähisukulaisuudestaan huhujen mukaan ikuisesti elävään ihmiskunnan pelastajaan, ja hän itse oli jo ajat sitten unohtanut edessään olevan kauan sitten näkemänsä miehen.


Ecelilla ei mennyt siskoa paremmin. Hän oli hyväksynyt ihmisten väitteen siitä, että Emili oli nukkunut parisataa vuotta, ja että tämä oli Lize Banvikin lapsenlapsi. Se, että samassa huoneessa oli toisesta maailmankaikkeudesta tullut ilmielävä Kantaisä, vaati sulattelua.


– En voi viipyä täällä kauaa, Balén selitti lyhyeksi jäävää visiittiään.


– Jos joku tunnistaa minut, yritykseni päästä historian hämäriin epäonnistuu taas vähintään sadaksi vuodeksi. Voin elää tavallista elämää vain jatkamalla matkaani riittävän ajoissa.


– Et vanhene, eivätkä ihmiset voi olla huomaamatta sitä?


– Juuri niin, Helae. Siksi en voi jumittua minnekään. Minun on myös vältettävä vuosikymmenien ajan asuinpaikkojani.


– Ced?


– Niin?


– Pitäisikö sinun kenties käydä tapaamassa joitain muitakin?


– Ups. Taidan saada heiltä huutoa, Balén nauroi Emilin muistutettua häntä tyttäristään.


– Todennäköisesti. Ainakin, jos olisit unohtanut heidät. Lähetänkö heille kutsun? Tänne tuleminen on luultavasti parempi tapa kuin mennä heidän luokseen, koska täällä voitte keskustella kenenkään kuulematta.


– Huomisillaksi?


– Sopii minulle. En tosin voi taata heidän tulevan, koska en tiedä heidän aikatauluistaan.


- Tuskin pieni viivästys tässä vaiheessa haittaa, Balén kohautti harteitaan.


– He joko ilahtuvat saapumisestani tai tökkäävät tikarin kylkiluideni väliin.


– Ketkä?


– He eivät tiedä?


– En ole kertonut, Emili vilkaisi pahoittelevasti kysymyksen esittänyttä Helaeta.


– Antaa heidän ihmetellä vielä vähän aikaa, Balén virnuili välittämättä tuon taivaallista tyttärentyttärensätyttärensä murhaavasta katseesta.


– Onko teillä kaikilla vapaata huomenna? Hyvä. Ehtisitkö laittaa lähetin asialle, Emili? Elleivät he pääse tänne, minun on mentävä heidän luokseen.


Herttuattaren mentyä etsimään viestinviejää Balén jäi vastailemaan sisarusten soveliaiksi katsomiin kysymyksiin. Hänen oikea nimensä, Addan ja Berramin sijainti ja moni muu ei sellainen ollut. Sen sijaan hän kertoi Katkon jälkeisestä ajasta ja silloin käytössä olleesta teknologiasta ja sen romahduksesta sekä saapumisestaan tähän maailmaan.


– Siis että ne kaksi kaupunkia olivat oikeasti olemassa?


– Totta kai. Vartijat tyhjensivät ne asukkaista ja purkivat rakennukset tehtyään ensin kauas uusia asutuskeskuksia ja raivattuaan viljelysmaita. Kukaan ei ollut vaeltanut sellaisia matkoja jalan tai hevosella, joten väki ei tiennyt, missä Adda ja Berram olivat sijainneet. Vartijat myös tuhosivat kaikki kartat. Jotkut piirsivät ulkomuistista niitä lisää, mutta Vartijat paitsi takavarikoivat ne niin myös kielsivät niiden väsäämisen ja rankaisivat kovakorvaisia. Lopulta kellään Vartijoita ja minua lukuun ottamatta ei ollut varmaa tietoa kyseisten kaupunkien sijainneista.


– Sinä löytäisit ne? Ecel jatkoi kyselyään.


- Kyllä, mutta siitä ei olisi hyötyä. Molempien asutuskeskusten maanpäälliset osat on tuhottu ja ympäristö on maisemoitu. Voisit kävellä kummankin päällä aavistamatta tallovasi historiaa.


– Käytkö koskaan kummassakaan paikassa?


– Harvemmin.


Emilin käytyä ilmoittamassa lähetin lähteneen Balén vilkaisi vanhasta tottumuksesta rannettaan, kirosi hetken mielessään ja vääntäytyi ylös upottavasta ja mukavasta tuolista.


– Mitä sinä teit?


– Katsoin kelloa. Minulla on vieläkin, kaikkien näiden vuosien jälkeen, vanhoja tottumuksia.


– Miten aurinkokello voi olla kädessäsi?


– Käytimme erilaisia, paljon tarkempia aikarautoja, Cedrin hymähti.


– Niitä oli erilaisia, sekä kooltaan että toimintaperiaatteeltaan. Joitain pidettiin ranteessa. Itse käytin suunnilleen kahden sormen levyistä. Viitsisitkö laittaa jonkun ilmoittamaan minulle huoneeseeni kutsun tuloksesta, Emili? Voisin levätä hetken.


– Ei ihme. Kaikki muut ikäisesi ovat maatuneet ajat sitten.


Emili oli oikeassa, sängyllään makaava Balén hymähti. Ei muita hänen ikäisiään ollut elossa enää. Kummassakaan maailmassa. Omituista se olisi ollutkin. Muissa rinnakkaisuniversumeissa monisatavuotiaita miehiä löytyi. Varmasti naisiakin hänen tilanteessaan.


Tuhansia yksi kerrallaan herätettäviä staasattuja miehiä ja nainen. Voisiko sellainen ihmiskunta pelastua? Kenties, Cedrin vaaputti kättään ajatuksissaan. Ties monenko sukupolven ajan naiset olisivat vain synnytyskoneita. Jokainen poika tarkoittaisi epäonnistumista. Ainoastaan tytöillä olisi merkitystä. Jokaisen hedelmällisen ikäisen naisen menetys olisi katastrofi.


Jos ensimmäinen nainen synnyttäisi kaksi tytärtä, ja näistä kumpikin saisi kaksi tytärtä. Kaikki neljä saisivat kaksi tytärtä kukin. Olettaen, että jokainen nainen kykenisi saamaan keskimäärin kaksi oman sukupuolensa edustajaa jatkossakin, naisten lukumäärä kasvaisi kohtuullista tahtia.


Kymmenen sukupolvea, yksinäinen nainen unohtaen, tarkoittaisi viimeisessä olevan vähän yli tuhat naista, Balén laskeskeli. Se riittäisi ihmiskunnan säilymiseen. Yksittäisen naisen kuolema ei enää olisi uhka. Jos naisia syntyisi enemmän jokaisessa sukupolvessa, kriittinen raja saavutettaisiin paljon nopeammin. Toisaalta kyseessä olisi geneettisesti kapea ihmiskunta.


Mikäli oli tällaisia maailmoja, oli oltava niitäkin, joihin siirtyvä toteaisi olevansa ainut lajinsa edustaja. Sellaisia, joissa ei ollut tobotteja, ja joiden uinuvat ihmiset eivät koskaan saisi tietää, miten lähellä pelastumista he olivat olleet. Maapalloja, joissa staasilaitteisto oli hajonnut tai niitä ei oltu edes keksitty.


Balén ponnistautui irti koko ajan synkkenevistä ajatuksistaan. Ei kannattanut pohtia asioita, joihin hänellä ei ollut minkäänlaista vaikutusvaltaa. Hänelle tärkeintä oli tämän maailman asukkaat, ja erityisesti jotkin heistä.


– Sisään.


– He ovat tulossa, oveen koputtanut ja sen aukaissut Emili ilmoitti.


– Et kai tosissasi aio nukkua?


– Tuskin. En saisi enää unta yöllä. Pelaatko shakkia?


– Mikä se on?


– Lautapeli. Onko sinulla taitavaa käsityöläistä alaisenasi?


– Totta kai. Kirvesmiehiä, seppiä ja kutojia löytyy monin kappalein.


– Koristekaivertajaa?


– On. Mihin sinä sellaista kaipaat?


– Voisin teettää hänellä shakissa tarvittavat nappulat ja laudan. Tosin hänen pitäisi tehdä siitä raakaversio aika äkkiä, koska en voi olla täällä pitkään. Sinun ja monen muun pitäisi oppia kyseisen pelin säännöt. Annan ne kirjallisinakin, mutta pelin perusteiden tietäminen auttaisi ymmärtämään ne paremmin.


– Aha. Saatko ne ikivanhat luusi siitä sängyltä, jotta voimme mennä työntämään tekeleesi kyseisen kaivertajan väsättäväksi? - Itse asiassa se ei ole minun. Omassa maailmassani sitä tai sitä edeltäviä versioita on pelattu tuhansia vuosia.


Vanhahko kaivertaja vilkaisi tuskastuneesti kesken olevia töitä. Hän ei kuitenkaan voinut kieltäytyä herttuattaren käskystä. Toive työn hautaamisesta muiden sekaan murskautui Emilin annettua määräyksen raakaversion valmistamisesta kahdessa päivässä.


– Hän ei ilahtunut.


– Ei, Emili myönsi kaksikon poistuttua. Kaivertaja oli jäänyt syventymään Balénin nopeasti kyhäämiin piirustuksiin.


– Se nainen on pätevä. Sinä sen sijaan voisit käyttää hovitaiteilijaani opetellaksesi kynän käyttöä.


– Siis että se, että laitoin kaikki taitoni peliin, ei riitä sinulle?


– Ced. Lapsikin piirtää paremmin. Ellen olisi kuullut sinun puhuvan hevosista, en olisi ikinä arvannut töherryksesi esittävän sen päätä.


– En minä kaikkea voi osata, Balén yritti puolustautua, vaikka myönsikin rajalliset kykynsä sulkakynän käytössä.


– Et. Vielä. Mutta muista poiketen sinulla on aikaa hyötyä sekä hovimaalarimme että muiden taiteilijoiden opetuksesta.


– Selvä. Pyydä se rapajuoppo auttamaan minua.


– Mistä sinä moisen mielikuvan hänestä sait? Ei hän ikinä käytä alkoholia.


– Aina parempi. Toivottavasti hänellä on lehmän hermot.


– Tietysti on. Hänhän on lehmä. Kastelemme sen hännänpään maaliin ja viemme taulupohjan riittävän lähelle sitä halutessamme uuden teoksen. Luulitko tosiaan minulla olevan varaa pitää palkkalistoillani jotain jorpakon muotokuvamaalaria?


- Siis että sinusta kyseinen nauta on niin paljon parempi piirtäjä kuin minä, että se voi opettaa minua?


– Valitettavasti todisteet puhuvat puolestaan, Emili taputti lohduttavasti isoisänsä olkapäätä.


– Siinä tapauksessa voisin vihdoinkin harjoitella musisointia. Osaan kuvailla monia erilaisia soittimia, joita voisit teettää.


– Älä vain sano, että olet yhtä surkea siinäkin lajissa?


– En. Olin paljon huonompi. Nyt minulla on täydellinen sävelkorva. Oletko sairas vai miksi pyyhit hikeä otsaltasi?


– Missä muussa olet huono?


– Ainakin laulamisessa. Isoäitisi ehdotti minulle muusikon taitojen hankkimista.


– Auts. Minullakin olisi sinulle ehdotus, Emili katsoi mietteliäästi vieressään kävelevää miestä.


– Joka on?


– Voisit kirjoittaa jonkinlaisen tarun. Oliko omassa maassasi kansalliseeposta?


– Oli.


– Mikä sen aihe oli?


– Kerron myöhemmin. Se poikkesi muista kaltaisistaan kielensä takia. Ne olivat suoraa tekstiä. Meidän oli tehty nelipolvisen trokeen muotoon.


– Itseään maailmankaikkeuden etevimpänä sanataiteilijana pitävä hovirunoilijani on maininnut kyseisestä tyylistä, mutten muista, että mitään pidempää olisi kirjoitettu sillä. Voisit käyttää sitä luodessasi kuvauksen saapumisestasi tähän maailman.


– Olet kahjo, Balén pyöritti päätään.


– En minä niin hyvin osaa raapustaa.


– Opettele, Emili kannusti isoisäänsä.


– Sinulla on aikaa. Joku tekee sellaisen joka tapauksessa joskus. Voisit ripotella tekstisi sekaan vihjeitä itsestäsi ja vaikka Addasta ja Berramista.

Mitä soittimia hän osaisi piirtää? Triangelin. Marakassit. Rummun. Symbaalit. Torven. Kenties harpun. Monenko toiminnan ja valmistuksen hän kykenisi selittämään? Neljän ensimmäisen. Ihmiset käyttivät marakasseja ja rumpuja tai ainakin jotain sinne päin. Teknologia ei antanut mahdollisuutta tehdä käyrätorvia tai tuubia. Kitara? Luultavasti onnistuisi. Ainakin jonkinlainen. Teräs- eikä nailonkieliä ollut. Mistä ne siis oli tehty? Kuivatuista suolista? Sama taisi päteä viuluun, selloon ja harppuun. Piano vaati, Balén yritti palauttaa jostain joskus lukemaansa mieleensä, metalliset kielet.


– Tässä on muutama soitin. Tuo viimeisen voi tehdä nykytekniikallakin.


Emili katsoi huoneestaan tulleen isoisänsä suttuista töherrystä ja yritti epätoivoisesti saada siitä jotain selvää.


– Siinä on liuta koko ajan lyheneviä löyhästi kiinnitettyjä kapuloita. Niitä on tarkoitus paukuttaa pampulapäisellä kepillä.


– Siis että tämä esittää ksylofonia?


– Niin.


– Kai sinä ymmärrät minun nähneen tällaisen ennenkin? Luultavasti kaikki nämä muutkin, mitä ne sitten lienevätkin.


– Ups, Balén tajusi virheensä.


– Unohdin sinun olevan staasattu.


– Selitän tämän sotkusi huomenna jollekin puusepistä. Parissa päivässä meillä pitäisi olla prototyyppi. Kannattaisiko siitä tehdä suoraan konserttimittainen versio vai pöytärakkine?


– Sinullehan se jää. Toinen vaihtoehto on väsätä marimba.


– Siinä oli ne ylimääräiset kalikat? Eikö paremmissa ksylofoneissakin ollut? Ja vibrafoneissa? Emili ihmetteli.


– Oktaavien määrässäkö ja äänen sävyssäkö suurin ero kaikissa noissa soittimissa on?


- Miksi sinä minua katsot? Etkö muista, ettei minulla aiemmin ollut minkäänlaista nuottikorvaa?


– Haluaisitko kenties kirkkourut?


– Kyllä kiitos, Balén ilahtui.


– Selvä. Sanon soitinrakentajalle asiasta. Saat ne kenties jo tuhannen vuoden kuluttua.


Emili kiitti vieraiden saapumisesta ilmoituksen tehnyttä palvelijaa ja lähetti tämän pyytämään Helaen ja Ecelin takkasaliin. Sitten hän kävi koppaamassa Cedrinin käsikynkkään ja siirtyi tämän kanssa tapaamispaikkaan.


Pian Ecelin jälkeen Helaekin ehti paikalle. Vierailta kesti hieman pidempään päästä muiden seuraan. Ecel katsoi tulijoita ja käänsi sitten katseensa isoisoisäänsä.


– Hei Jasmi. Carie. Adiala. Silva. Derle.


Kolmen viimeisen läsnäolo oli yllätys Balénille. Hän oli kuvitellut Emilin kutsuneen vain hänen tyttärensä.


– Voisit käydä tervehtimässä meitä hieman useamminkin, Carie moitiskeli Cedrinia.


– Miten sinä voit näyttää noin nuorelta? Silva keskeytti ja sai Balénin kiroamaan ääneti. Hän oli pelännyt juuri tuota kysymystä.


– Olin vuorilla. Liikunta pitää kunnossa.


– Yli kaksikymmentä vuotta?


– En sentään. Ehkä vähän yli puolet. Sinä olet todellakin muuttunut, Derle, Balén yritti vaihtaa aihetta.


– Toivottavasti parempaan.


– Ehdottomasti. Olit suloinen lapsi, mutta nyt olet varsinainen kaunotar.


– Voi kiitos, Derle väläytti hymyn ja pyörähti toinen käsi lanteellaan sujuvasti ympäri.


– Voitko hyvin?


– Kyllä, silmänsä hetkeksi sulkenut ja päätään ravistanut Balén onnistui sanomaan.


- Muistutat erehdyttävästi erästä kauan sitten tuntemaani naista. Teit täsmälleen samanlaisen pyörähdyksen kuin hän.


– Etkö joskus sanonut minunkin muistuttavan jotakuta? Silva ihmetteli.


– Montaako naista olet pyörittänyt?


– Tällä naamalla ja luonteella saan olla iloinen, jos joku katsoo minua kahdesti.


– Entä ne kaksi naista?


– En koskaan kysynyt, mitä hyvää he minussa näkivät, Balén hymyili vinosti muistoilleen.


– Missä he ovat nyt? Miksi erositte?


– Kuolleita. Ovat olleet jo pitkään. En tappanut heitä. Käyn aina silloin tällöin heidän haudoillaan. Vaihtaisimmeko aihetta?


– En ole aiemmin ajatellut tätä, mutta te kaksi muistutatte kovasti toisianne, Carie keskeytti alkaneen hiljaisuuden.


– Minä ja Derle?


– Voisitte olla siskoksia.


– Oletko kauan kadoksissa ollut sisareni?


– Tuskin, Derle nauroi Emilin kysymykselle.


– Täällä on oikea sukukokous. Silva, Jasmi ja Carie muistuttavat myös toisiaan.


– Carie, Silva, Adiala ja Derle olivat luonani kutsunne saapuessa, Jasmi tajusi jotain.


– Kutsu oli Carielle ja minulle, mutta pyysin muutkin mukaani. Eihän se haittaa?


– Ei. Olisin käynyt katsomassa heitäkin ennen lähtöäni.


– Tunnemme kaikki toisemme, Ecel aukaisi suunsa ja kiinnitti huomionsa isoisoisäänsä.


– Mistä sinä tiedät vieraamme?


– Palkkasin kauan sitten Silvan ja Adialan Jasmin ja Carien kotiopettajiksi.


– Miksi?


Helvetti. Balénilla oli epämiellyttävä tunne, että hän oli syöksymässä kiihtyvällä tahdilla kohti katastrofia.


– Koska he ja Derle tarvitsivat uuden asunnon ja työtä. Sitä paitsi he vaikuttivat sopivilta kyseiseen hommaan.


– Et vielä kertonut, mistä tunsit heidät.


– Yksi armeijan operaatio Lachtenin kukoistavaa alamaailmaa vastaan aiheutti erään roiston päätymisen Adialan ja Silvan ja Derlen kotiin. He eivät sen jälkeen kokeneet asuntoaan turvalliseksi, enkä minäkään suositellut siellä oleskelun jatkamista.


– Mikset?


– Siksi, Ecel, että sinne paennut konna kuoli. Alamaailman edustajat, jäljelle jääneet siis, olisivat saattaneet pyrkiä kostamaan sen talon entisille asukkaille.


– Minä olin eräällä vähemmän herrasmiesmäisellä kultasepällä harjoittelijana. Tartuin Cedin työtarjoukseen välittömästi.


– Samoin minä, Silva tokaisi Derlen suljettua suunsa.


– Tosin olin työtön.


– Entä Jasmi ja Carie? Ecel jatkoi uteluaan.


– He eivät ole dirmelilaisia, Balén valehteli silmät kirkkaina.


– En voi kertoa, mistä he ovat. He menettivät vanhempansa. Onneksi tämän kaupungin suurin kauppias pelasti heidät ja toi heidät tänne. Tunsin ennestään Emilin ja Hormirin, ja tiedustelin heiltä, suostuisivatko he majoittamaan tytöt.


– Sen me tiesimme. Minkä ikäisiä he ovat? Kumpikaan heistä tai vanhemmistamme ei suostu sanomaan sitä.


– Jasmin ja Carien vanhemmat olivat huomattavassa asemassa. He ovat yhä vaarassa, jos heidän henkilöllisyytensä paljastuu.


– Ahaa. Ymmärrän. Minkä ikäinen olet?


– Miten niin?


– Kuten Silva sanoi, näytät harvinaisen nuorelta ikäiseksesi. Mitä se sitten onkaan. Itse asiassa sinua saatettaisiin luulla minua nuoremmaksi, vaikka sinun on oltava ainakin parikymmentä vuotta minua vanhempi.


- Hyvät geenit.


– Mitkä?


Balén tajusi mokanneensa pahasti. Ei nykyaikana kukaan tiennyt geeneistä. Paitsi vielä hengissä olevat staasatut.


– Jotkut näyttävät nuorilta pitkään. Olen ilmeisesti yksi onnekkaista.


– Haluaisiko joku ruokaa? isoisänsä tukalan tilanteen huomannut Emili tiedusteli ja hieraisi näyttävästi vatsaansa.


– Voisimme jatkaa keskustelua syötävän ääressä.


Balénin helpotukseksi hänen tyttärensä tukivat herttuattaren ideaa. Mikä tahansa keskeytys oli hyväksi. Emilin annettua ateriointia koskevat määräykset seurue keskittyi kertomaan Balénille tämän edellistä käyntiä seuranneet muutokset.


Jasmi ja Carie olivat molemmat nykyisin perheellisiä. Samoin Helae ja Ecel. Toisin sanoen ainoastaan Emililla, hänellä itsellään ja Derlella ei ollut puolisoa. Tobotit olivat jo pitkään vihjailleet ja jopa suoraan luetelleet vakaan perhe-elämän etuja.


Oikeassahan nämä olivat, Balén huoahti. Toisaalta kukaan ei voisi mitään asian esteille. Hän ei vanhenisi. Hänen tunnistamisensa voisi aiheuttaa vaaran perheelle. Kukaan siihen kuuluvista ei voisi enää viettää normaalia elämää. Vaikka yronistit tai muut kahjot eivät yrittäisikään murhata näitä, heidät muistettaisiin aina Kantaisän perheenjäseninä. Parhaimmassakin tapauksessa hänen pitäisi jättää vaimonsa ja mahdolliset lapsensa kahden- tai viimeistään kolmenkymmenen vuoden kuluttua.


Odottaessaan ruokailun alkamista Balén keskittyi muistelemaan kotimaailmansa musiikkia. Jonain päivänä hän pystyisi, ehkä, soittamaan ties kuinka monta kappaletta. Tunnistettavalla tavalla. Hän voisi tälläkin hetkellä rääkätä mitä tahansa soitinta, mutta jos hän äänittäisi kyseisen biisin tobottien avustuksella, pari päivää myöhemmin edes hän itse ei tietäisi, mistä kappaleesta oli kyse.


– Aiotko tosiaan jättää meidät taas?


- En voi jäädä tänne, Balén muistutti Jasmia. He olivat Carien kanssa kolmestaan siirtyneet Czanzien kartanon valtavan ulkoterassin reunalle odottamaan heille ja muille tarjottavan ruuan valmistumista.


– Voisin naamioida itseni kasvattamalla aina vain pidemmän parran, mutta ei siitäkään olisi pidemmän päälle hyötyä. Yksikin epäily henkilöllisyydestäni tarkoittaa minun olevan taas puheenaihe.


– Kannattaisiko sinun vain antaa olla? Et välittäisi siitä, että ihmiset tunnistaisivat sinut?


– Tuo ei onnistu. Ensinnäkään en erityisemmin pidä näkyvillä olemisesta. Toisekseen en koskaan tietäisi, milloin joku on seurassani siksi, että näkee minussa jotain hyvää, ja milloin vain mahdollisen hyötymisen takia.


– Aiotko olla mukana lastemmekin elämässä?


– Jossain määrin, Carie, ellei teillä ole jotain sitä vastaan, Balén kiinnitti huomionsa toiseen tyttäreensä.


– Mitä olette kertoneet heille?


– Saman sadun, minkä keitit meitä varten. Olemme myös pyytäneet heitä välttämään asiasta puhumista. Emme ole kertoneet sinusta. Nassikat ovat vielä sen verran pieniä, ettemme voi vielä luottaa heidän vaitiolotaitoonsa.


Tuo oli totta. Eivät lapset tai nuoret välttämättä osaisi olla hiljaa sukulaisuudesta häneen. He eivät pystyisi myöskään pohtimaan sanojen seurauksia riittävästi etukäteen. Kiukuspäissään joku saattaisi myös leveillä tai laukaista kommentin, joka olisi saanut jäädä sanomatta.


Tytöillä tuntui menevän hyvin. Nämä olivat solahtaneet Dirmelin kerman sekaan Emilin ja Hormirin ansiosta. Lämpimät välit kuningasperheeseen olivat saaneet ihmiset unohtamaan tai ainakin jättämään huomiotta Jasmin ja Carien sukupuupuutteet ja kohtelemaan näitä vertaisinaan. Ainakin useimmat. Jotkut, enimmäkseen torjutut kosijat, olivat muistuttaneet tyttöjen olevan aatelittomia. Mairra oli kuunnellut pahansuopia juoruja aikansa ja komentanut miehensä korottamaan tytöt aatelisiksi.


Daren oli kuollut ajat sitten. Mairra oli, Balén yritti laskea tämän ikää, oli lähempänä kahdeksaa- kuin seitsemääkymmentä. Kunnioitettava saavutus nykyisin. Tosin tämä oli kuningatar, ja kyseisessä asemassa lääkäripalvelut olivat parhaat mahdolliset ajankohta huomioiden.


Ellei hän olisi, mikä olisi, olisiko hän itse hengissä Mairran ikäisenä? Tuskin. Miehet menehtyivät keskimäärin naisia nuorempina. Täälläkin. Kuolinsyyt hänen omassa kehittyneessä maailmassa ja nykyisessä olinpaikassa olivat kuitenkin varsin erilaisia.


Emili, Jasmin ja Carie olivat kaikki äitejä ja elossa. Se ei ollut mikään itsestäänselvyys. Tobottien mukaan neljästä viiteen prosenttia naisista kuoli joko raskauden aikana tai synnytykseen. Ensimmäisen vuoden aikana lapsia menehtyi kymmenisen prosenttia.


Ikävä kyllä luku kasvoi ihmiskunnan vajotessa alaspäin, ja oli nykyinen vain vanhan hygieniatietoisuuden ansiosta. Ihmisillä ei ollut enää tietoa bakteereista tai muista silmin havaitsemattomista taudinaiheuttajista. Perittyjä puhdistautumistapoja kuitenkin jatkettiin. Kuinka kauan, olikin sitten eri asia.


– Mitä mietit?


– Nykyistä kuolleisuutta. Synnytyksiin liittyvää.


– Ajattelitko joskus hankkia itsellesi miehen ja hankkia lapsia?


– Ehehe.


– Miksi sinua kiinnostavat synnytykset?


– Siksi, Jasmi, että sinä ja siskosi olisitte voineet kuolla niihin. Samoin Emili.


– Et voi muuttaa asioita, isä. Ellet pysty nostamaan ihmiskuntaa entiselle tasolleen.


- Ei minulla ole siihen tietoja eikä taitoja. Eivätkä tobotit suostu auttamaan siinä asiassa.


– Tiedätkö mitä? keskustelua sivusta seurannut Carie hymyili.


– Niin?


– Sinulla on aikaa opiskella. Sinusta voisi tulla maailman viisain mies.


– Tuskin. Mikään määrä koulutusta ei tekisi minusta sellaista.


– Lukeneimman ainakin.


– Siihen minulla on mahdollisuus, Balén nyökkäsi.


– Itse asiassa tuo oli hyvä idea. 8843 voinee järjestää minulle jonkinlaisen opinto-ohjelman.


– Miltä alalta?


– En tiedä.


– Et voi aloittaa tietokoneista, keskustelua sivusta seurannut ja ympäristöä silmällä pitänyt Jasmi huomautti.


– Sinun on opeteltava ensin nykyisen teknologisen tason tiedot. Esimerkiksi että miten saada rautamalmia ja miten käsitellä se lopputuotteeksi.


– Voisit myös ajankuluksesi keksiä pesukoneen naisten elämän helpottamiseksi. Lautoja tarvitaan aina. Maanviljelijöille apukeinoja.


– Siis että haluatte minusta jonkinlaisen yleisneron?


– Sellaiseksihan sinä aina väität itseäsi, Carie nauroi.


– Tässä tapauksessa sinä tosin ottaisit vanhat keksinnöt käyttöön.


– Miksi te ette tee sitä?


– Koska kumpikaan meistä ei ole tekniikan ihminen. Sitä paitsi kummallakaan meistä ei ole tarvittavia perustietoja. 8843 kieltäytyy antamasta niitä meille. Yritimme jo.


– Miksi?


– Toboteista meidän täytyy sulautua ympäristöömme. Se tarkoittaa, ettemme saa pistää liikaa muiden silmiin. Keksijöinä meistä puhuttaisiin koko ajan.

Ja taas mentiin, Balén virnuili mielessään ratsastaessaan jälleen kerran Czanzin herttuan legioonalaisena ulos näiden kartanon portista. Valkoinen viitta heilui hieman. Ei sentään hulmunnut, kuten se olisi tehnyt, jos hän olisi ratsastanut täyttä laukkaa.


Lachten oli taas kasvanut. Muutama rakennus oli saanut lisäkerroksia ja useita pieniä taloja oli purettu isompien tieltä. Väkeäkin tuntui olevan aiempaa enemmän liikenteessä.

